text: 1Chaymantami Jesusqa yach'akuqninkunataqa kaynu niran: "Qamkunaqa amami yarpupakuyllapachu. Ashwanmi Dyuspi chaynulla nuqalapi kriyir kawsayllapa. 2Chaqa Taytaypa wasinpiqami tanapaqqa kusala achka lugarqa kan. Chaymi nuqaqa willashurayllapa, riyani uk lugarta qamkunapaq kamakachiq nirqa. Manaqa mana imatapis willashunayllapatachu. 3Chaynu rir lugarta kamkachirnaqa, qashan tikrakamushaq Taytaypa wasinmanna apashunayllapapaq. Chaynuqami chay maypich'i nuqa kayashaypina qamkunapis kankillapa. 4Chaqa qamkunaqami yach'ankillapana maymanmi riyani nir chaynulla nantapismi riqsinkillapana". 5Chaynu Jesu's nitinmi, Tomasqa niran: --Taytituy, manami yach'ayanillapachu, maymanmi riyanki nirqa. ¿Imanunari chay nantaqa riqsishaqllapa? nir. 6Chaynu Toma's nitinmi, Jesusqa niran: --Nuqami chay nanqa kani. Chaynullami nuqa chay chiqap kaq, chaynulla kawsachikuqpis kani. Chaymi nuqapi kriyishaykillaparaykula Taytaymanqa ch'ayta puytinkillapa. 7Nuqata riqsimarqami, Taytaytapis riqsinkillapa. Piru kananmanta-pachami riqsinkillapana. Chaqa rikashaykillapanari nir. 8Chaynu Jesu's nitinmi, Felipipis niran: --Taytituy, rikachimayllapa Taytaykitaqa. Chaqa chaynu rikaylatanami ministiyanillapa nir. 9Jesusqa niran: --Felipe, kwichka achka tyimpunami pullaykillapa kani. Ima, ¿manaraqchu riqsimanki? Chaqa mayqanpis nuqata rikamaqqami Taytaytapis rikayanna. ¿Imapaqtaq mañamanki, 'Taytaykita rikachimay' nirqa? 10¿Manachu kriyinki nuqa Taytaywan chaylla kani, Taytaypis nuqawan chaylla nirqa? Chaymi, tukuy willashushayllapataqa, mana nuqa munashaymantachu willashunillapa. Ashwanmi Taytay nuqawan kar, imatapis pay rurachiman. 11Kriyimayllapari Taytaywanqa chaylla kani, chaynulla Taytaypis nuqawan chaylla nir. Chaynu mana kriyinarqa, chay rurashaykunalapimapis kriyiyllapa. 12"Chiqaptami nishaykillapa: Mayqanpis nuqapi kriyiqqami nuqa rurashaykunamatapis ruranqa. Chaynullami ashwan mas ukman shumaqkunata ruranqallapa. Chaqa nuqaqami riyanina Taytay kayashanman. 13Chaymi tukuy imatapis shutiypi mañakutkillapaqa, rurashaq. Chaynuqami, nuqarayku Taytayqa alabakashana kanqa. 14Nishushayllapanumi, shutiypi mañakutkillapaqa imatapis rurashaq nir. 15"Chaymi qamkuna munamayarqa, mantakushaykunata intrakar kasunkillapa. 16- 17Chaynami nuqaqa Taytay Dyusta mañashaq uk Yanapashuqllapata kach'amunanpaq. Chayqami Chiqap Ispiritu kar, maydiyapis pullaykillapa kananpaq. Piru chaytaqami mana kriyiqkunaqa mana aypayta puytinqallapachu. Chaqa manari rikasha chaynulla riqsinllapalamapischu. Nataq qamkuna-shuypaqami riqsinkillapa, qamkunapa pullaykillapa maydiyapis kashanrayku. Chaymi pullaykillapana kanqa. 18"Manami askwintallaqa dijashaykillapachu. Ashwanmi tikrakamushaq qamkunawan pulla kanaypaq. 19Mananami maychu, chay mana kriyiqkuna, manana rikamananllapapaqqa. Nataq qamkuna-shuypaqami rikamankillapa. Chaynulla nuqa kawsashayraykumi, qamkunapis kawsankillapa. 20Chaynu Taytayman ritiynaqa, kwintata qukankillapa, Taytaywanna kani nir. Chaynulla qamkuna-shuypaqa nuqawan kankillapa nir, chaynulla nuqapis qamkunawan kani nir ima. 21Chaymi mayqanpis mantakushaykunata intrakar kasuqkunaqa, chiqapta nuqata munaman nir intrachikun. Chaynu nuqata munamaqtaqami Taytaypis munanqa. Chaynulla nuqapis munar chiqapta intrachishaq imanumi kani nirmapis". 22Jesu's chaynu nitinqa Judas (mana chay Judas Iscariotichu), tapuran kaynu nir: --Taytituy, ¿imapaqtaq nuqakunalata rikachimarllapa, mana tukuy runakunata rikachinkiqa? 23Jesusqa niran: --Mayqanpis munamaqqami, rimashaykunata allita intrakar kasun. Chaymi Taytayqa munanqa paytaqa. Chaynu katinmi, ishkantiyllapa shamur pullana kawsashaqllapa. 24Piru mayqanpis mana munamaqqami, mana kasunchu rimashaykunataqa. Piru willashuyanillapa chayqami mana nuqamantachu. Ashwanmi Taytay willashunayllapapaq nimashanta willashunillapa. 25"Tukuy kaykunatami qamkunawan karllaraq willashunillapa. 26Piru Taytay, Santu Ispirituta nuqapa shutiypi yanapashunanllapapaq kach'amutin, payna allita intrachishunqallapa, Taytanchik Dyusta chiqapta riqsinaykillapapaqqa. Chaynullami tukuy willashushayllapatapis yarpuchishunqallapa ima. 27"Nuqami kusa shumaq kawsaytana dijashunillapa, shumaqtana kawsanaykillapapaq. Piru manami kay pachapi mana allinta yarpuqkuna shumaqta tanillapa nin, chaynuchu nishunillapa. Chaymi ashwan nuqawan kashaykillaparaykuqa ama yarpupakuyllapa chaynulla manchakuyllapalamapischu. 28Chaqa uyapamashaykillapanami, 'Riyashaqna, piru qashanmi tikrakamushaq qamkunawan kanaypaq' nitiyqa. Chayrayku, chiqapta munamayarllapaqa, aligriyashaykillapana kanqa Taytayman riyani nir yach'arqa. Chaqa nuqamantaqami tukuy imapi payqa mas. 29Tukuy kaytaqami willashunillapa, maydiya nishushayllapanulla ima pasatinqa, kriyinaykillapapaqna. 30"Mananami qamkunawanqa unaytanachu parlashaq. Chaqa kay pachapi mantakuq nuqamanta mana mas karmapismi, imakunata ruraq qallariyanna. 31Chaynu pasatinmi, tukuyla runakuna kwintata qukanqallapa Taytayta chiqapta munarmi, pay nimashanta imatapis rurani nirqa. "Shariyllapa. Rishunllapana kaymantaqa".


c: text/html

text: 1-2 Chaypita çhuscu anjilta ricarä. Anjilcuna cay pachapa çhuscun cantunçhu juc-caman içhirpaycaran. Maquinçhu cay pachapis, yacucunapis caycaran. Ñacachinanpäpis munayniyuj caran. Wayratapis chaparaycaran. Chaymi pachatapis, yacucunatapis, yüracunatapis wayra mana pücaranchu. Chaura juc anjilna inti jigamunanpita llucshiramuran. Maquinçhu cawaj Tayta Diosninchipa chäpacunanta aptaraycaran. Ñacachicuj anjilcunatana wiyacächiypa jayacuran: 3Shuyaycuyraj. Tayta Diosninchipa wawancunataraj urcunçhu-caman chäpashaj. Chaypitaraj cay pachatapis, yacucunatapis, yüracunatapis ñacachinqui. 4Chaypita wiyarä: Paçhac çhuscu çhunca çhuscuwan waranga (144,000) Israel runacunallata chäpanqui nimujta. 5Judá castacuna çhunca ishcaywan waranga (12,000) chäpacuran. Rubén castacuna çhunca ishcaywan waranga (12,000) chäpacuran. Gad castacuna çhunca ishcaywan waranga (12,000) chäpacuran. 6Aser castacuna çhunca ishcaywan waranga (12,000) chäpacuran. Neftalí castacuna çhunca ishcaywan waranga (12,000) chäpacuran. Manasés castacuna çhunca ishcaywan waranga (12,000) chäpacuran. 7Simeón castacuna çhunca ishcaywan waranga (12,000) chäpacuran. Leví castacuna çhunca ishcaywan waranga (12,000) chäpacuran. Isacar castacuna çhunca ishcaywan waranga (12,000) chäpacuran. 8Zabulón castacuna çhunca ishcaywan waranga (12,000) chäpacuran. José castacuna çhunca ishcaywan waranga (12,000) chäpacuran. Benjamín castacuna çhunca ishcaywan waranga (12,000) chäpacuran. 9Chaypita yupaysi mana atipaypaj runacunata ricarä. Chay-tucuy marcacunapita, tucuy casta runacuna, tucuy-niraj rimajcuna juturpaycaran. Tayta Diosninchipa ñaupançhu, Uyshapa ñaupançhu yuraj müdanash, palman aptash içhirpaycaran. 10Juc shimilla wiyacächiypa jayacuycaran: Tayta Diosninchi munayniyuj. Mandajpa jamanançhu jamaraycan. Paymi jishpichimajninchi. Uyshapis washämajninchi. 11Mandaj Tayta Diosninchipa jamananta llapan anjilcunapis, ishcay çhunca çhuscuwan (24)mayur runacunapis, intïru janançhu ñawiyuj çhuscu cawajcunapis tumaparaycaran. Llapanmi Tayta Diosninchita manchapacur, jungurpacuycur niran: 12Chaynuy caycullächun. Tayta Diosninchita imay-imaypis llapan manchapacunman. Llapan alliman çhuranman. Payga yarpayniyuj. Llaquipäcuj cashanpita llapan cushicunman. Llapan alli ricanman. Payga munayniyuj. Camacächij. Chaynuy caycullächun. 13Chaypita juc mayur runa tapumaran: Yuraj müdanashcuna, ¿picunataj? ¿Maypitataj shamusha? nir. 14Tapumaptin, nirä: Quiquiqui musyanqui, tayta. Payna nimaran: Paycuna juyupa ñacayta içhipur, çhayamusha. Washäcuj Uysha wañuyninpa, yawarninta jarayninpa Tayta Diosninchi llapan juchantapis jungaycusha. Cananga ima juchanpis mana canchu. Chaypita yuraj müdananta ushtucusha. 15Paycuna Tayta Diosninchipa ñaupançhu juturpaycan. Pagas-junajpis wasinçhu manchapacurcaycan. Tayta Diosninchipis çhaupinçhu juyar, maquillançhu cawachinga. Imaypis mana caçharingachu. 16Paycuna mana imaypis yarganganachu. Imaypis mana yacunanganachu. Intipis mana rupanganachu. Acaypis mana wapunganachu. 17Tayta Diosninchipa maquinçhu cawar, mana llaquicunganachu. Washäcuj Uyshapis Tayta Diosninchipa ñaupallançhu caycar, waran-waran paycunata ricanga. Uyshïru-jina sumaj ricanga. Pashtaj yacuman pushanga. Cawachicuj yacuta upuchinga. Llaquishpan Tayta Diosninchi wiguincunatapis pichanga.

robotstxt: allowed

filter: keep


text: 1Llaki-phutiypi kashaspan Señor Diosta waqyakurqani, paytaqmi kutichimuwarqan. 2Señor Diosníy, llulla runamanta qespichiway, q'otukuq runamanta hark'aykuway. 3Yaw, q'otukuq runa, Diosri, ¿imanasunkitaq? ¿Imaynatataq muchuchisunki? 4Awqa-tinkuqpa ñawch'isapa wach'inankunawanmi, retama k'illimsa sansawanmi Diosqa muchuchisunki. 5¡Imaraqmi Mesecpa mirayninwan tiyayniyqa! ¡Ikiraqmi Cedarpa mirayninwan karpa-karpapi tiyayniyqa! 6Amikuniñan thak-kayta cheqniqkunawan tiyaspa. 7Thak-kay kananta munaq runan kani, thak-kaymanta rimaqtiyqa, maqanakuytapunin munanku.


text: 1Chantá Tata Diosqa Jobman parlamorqa manchay laqha muyoj wayramantapacha, nerqataj: 2Pitaj qan kanki yuyaychasqasniymanta iskayrayanaykipajri, chay parlasqasniykiwan mana yachayniyoj kasqaykita rikuchinaykipajri? 3Kunanqa wapu kasqaykita rikuchiway, kay tapusqaymantaj kutichiway: 4Kay pachata ruwashajteyqa, maypitaj kasharqankiri? Niway, sichus qan cheqamanta kay imasta yachanki chayqa. 5Qan yachankichu pichus kay pachaj medidasninta churasqanta? Yachankichu pichus q'aytuwan jina kay pachata midisqanta? 6Yachankichu ima patapichus kay pacha sayasqa kasqanta? Pitaj chay cimiento esquina jatun rumita churarqa, 7maypachachus ch'askas uj kunkallata takisharqanku, maypachatajchus wawasniy janaj pachapi kusikusharqanku, chaypacha? 8Mama qocha rikhurimushajtin, pitaj yakusninta jark'acherqa uj cheqallapi kanampaj? 9Noqaqa phuyuwan mama qochata p'achallicherqani, laqhatataj janantasninmanta churarqani. 10Noqa nerqani mama qochaqa maykamachus kananta; punkusninta wisq'arqani, llaverqanitaj. 11Chantá nerqani: Kaykamalla chayanki, kaymanta astawanqa amaña pasankichu. May chhikanta oqharikuspa qhollchoqeyasqaykeqa kayllapi wajtakonqa, nispa. 12Jayk'ajpis kawsayniykipi kamacherqankichu sut'iyamunanta, inti llojsimunantataj? 13Jayk'ajpis kamacherqankichu sut'iyay yurajyamunanta, sut'iyamunantataj; k'anchaypis jallp'aman k'anchamunanta, sajra runastaj pakakamunankuta? 14Chaymantataj orqoj puntasnin rikhurimun, uj p'acha jinataj imaymana coloresman tukurin. 15Sajra runaspajrí mana k'anchay kanchu, may jinata oqharikushaj makipis p'akikun. 16Mama qochaj ukhunman, maykunamantachus yaku jutumushan, chayman chayarqankichu? Jayk'ajpis chay laqhayasqa ukhunta qhawarispa purerqankichu? 17Jayk'ajpis rikorqankichu wañuypa punkunta? Wañuy llanthoj punkusninta jayk'ajpis qhawarerqankichu? 18Qanqa yachankichu may chhikanchus kay pacha kasqanta? Niway ari, sichus yachanki chayqa. 19Maynintataj rina k'anchaypa wasinman chayanapajri? Maynejpitaj laqhayaypis tiyakunri? 20Yachankichu kay pachaj k'uchusninkama chaykunata apachiyta, watejmantataj wasinkuman kutichiyta? 21Qanqa yachanaykiña ari Job, kay chhika watasniyojña kankipisqa; chay imas ruwakunampajqa karqankiñachari. 22Qanqa rikunkichu maypichus jallch'ani rit'ita, granizota ima, 23llakiy kajtin, chayrí wañuchinaku maqanakupi ch'ajwa kajtin apachimunaypaj? 24Ima ñankunatataj k'anchayqa ch'eqeranri? Ima ñankunatataj inti llojsimuynejmanta wayraqa kay pachaman junt'aykamunri? 25Pitaj paraman punkuta rikuchinri? Pitaj qhon qhonkunaman, lliuj lliujkunamanwan ñanta rikuchinri? 26Jinamanta ch'in pampapi paramun, maykunapichus mana pipis tiyakunchu, chaypi, 27chay jina wijch'usqa ch'aki jallp'asta qarpanampaj, qhorastapis chaykunamanta llojsichimunampaj. 28Pitaj parajtawan, chhullajtawan tatankuri? 29Pitaj chhullunkajtawan, escarchajtawan mamankuri? 30Pitaj yakuta chhullunkaman tukuchin, mama qochaj patantapis sayarparichin. 31Cabrilla nisqa ch'askasta qanqa watayta atiwajchu, chayrí Orión ch'askaj watanasninta phaskayta atiwajchu? 32Qanqa maychus llojsimunan horata sut'iyay ch'askata orqhomuwajchu? Jatun Kaj Osa, Juch'uy Kaj Osa nisqa ch'askasta ñawpajman pusayta atiwajchu? 33Cieloj leyesninta rejsinkichu? Kunanqa qanchu chay leyesman jina kay pachata kamachishanki? 34Phuyusta kamachiyta atiwajchu, p'ampaykunasunkama paramunampaj? 35Sichus lliuj lliujta waj cheqaman kachayta munanki chayqa, kutichisunkichu: Kaypi kashani, nillaway imatachus ruwanayta, nispa? 36Pitaj yachayta qorqari ibis nisqa piliman, chayrí galloman? 37Pitaj chay jina yachayniyoj kanman mashkhachus phuyus kasqanta yachanampaj? Pitaj paramunampaj chay phuyumanta yakuta jich'amuyta atinman, 38jallp'apis k'urpasman tukunampaj, k'urpaspis paykunapura ujllaman tukunankupaj? 39Qanchu leonaspajqa aychata mask'apunki, uñasninku sajsakunankukama mikhunankupaj 40jusk'usninkupi pakakushaspa, chayrí khishkas ukhumanta wateqashaspa? 41Pitaj qharqañasman mikhuchin, irpasninku mikhunata mask'ashajtinku, may jinata qhaparispa mañakushajtinku? nispa nerqa Tata Diosqa.


text: 1Watejmanta Tata Diosqa kay jinata nerqa: 2Sayarikuspa, rerqoy, jaqay jatun Nínive llajtaman, chaypitaj willamuy, imatachus Noqa nisqayki, chayta, nispa. 3Jonastaj sayariytawan, Niniveman purirerqa, Tata Diospa kamachisqanman jina. Niniveqa jatun llajta karqa; uj kantunmanta uj kantunkamaqa kinsa p'unchay chaki puriy jina karqa. 4Chantá Jonasqa llajtaman yaykorqa uj p'unchay puriyta jina, jatunmanta willaraspa: Kaymanta tawa chunka p'unchayman Nínive llajtaqa chinkachisqa kanqa, nispa. 5Jinapi chay llajtapi tiyakojkunaqa Diospi creerqanku. Chantá kamacherqanku tukuy runas ayunota ruwanankuta, llakiy p'achastataj churakorqanku jatunmanta juch'uykama. 6Jonaspa willasqantaj Nínivej reyninmampis chayarqa. Jinapi payqa kamachina tiyananmanta sayarerqa, p'achasninta lluch'ukuspa, llakiy p'achasta churaykukuytawantaj ushpha patapi tiyakorqa. 7Chantá reyqa, yanapajninkuna ima kurajkunawan tukuy chay llajtapi tiyakojkunata kamacherqanku, kay jinata: Mana pipis mikhunanchu tiyan, nillataj uywaspis mikhunankuchu nitaj ujyanankuchu. 8Manachayqa llakiy p'achasta churakuspa, tukuyniykichej sinch'ita Diosmanta mañakuychej, sapa ujtaj saqeychej sajra kawsayniykichejta, kallpaman atienekuspa tukuy sajrata ruwasharqankichej, chayta. 9Ichapis Dios jinamanta juchasninchejta pampachanman, k'ajaj phiñakuynintaj tiyaykunman, jinamanta mana wañusunchu, nispa. 10Chantá Diosqa sajra ruwayninkuta saqespa allin ñanman kutirikusqankuta rikuspa, mana ruwarqachu imatachus ruwayta yuyasqantaqa.


text: 1Chay tiempopin Herodes Antipas sutiyoq runa Galilea provinciapi kaq llapallan llaqtakunata gobiernasharan. Hinaspan Jesusmanta tukuy ima rimasqankuta uyariran. 2Chaymi chay Herodes Antipasqa serviqnin runakunata huk p'unchaw niran: —Chay Jesusqa wañusqanmanta kawsarimuq Bautizaq Juanmi. Chaymi payqa ancha atiyniyoq milagrokunata ruwananpaq, nispa. 3Herodes Antipasqa Bautizaq Juantan ñawpaqtaraq hap'ichiran. Hinaspan chaqnarachispa, carcelman churachiran. Herodes Antipasqa saynataqa ruwaran Herodías warmi niqtinmi. Chay Herodías warmiqa ñawpaqtan karan Herodes Antipaspa wawqen Felipepa warmin. Ichaqa chay cuñadan warmiwanmi Herodes Antipasqa tiyaran. 4Chayraykun Bautizaq Juanqa ñawpaqtaraq Herodes Antipastaqa khaynata niran: —Leyman hinaqa manan cuñadaykiwanqa tiyawaqchu hermanoyki kawsashaqtinraqqa, nispa. 5Chaymi Herodes Antipasqa Bautizaq Juanta, wañuchiytapuni munaran. Ichaqa llapallan runakunan Juantaqa reqsiranku Diosmanta willakuq profeta kasqanta. Chaymi Herodes Antipasqa chay runakunata manchakuspa, Juantaqa mana wañuchiyta atiranchu. 6Hinaspan Herodes Antipasqa cumpleañon p'unchaw chayaramuqtin fiestata ruwaran. Chay fiestapin Herodías warmipa ususinqa llapallan runakunapa ñawpaqninpi tusuran. Hinaqtinmi Herodes Antipasmanqa chay sipaspa tususqan anchatapuni gustaran. 7Chayraykun Herodes Antipasqa chay sipasman juramentota ruwaspa prometeran, ima mañakusqantapas chay sipasman qonanpaq. 8Chaymi Herodiaspa ususinqa, mamitanpa consejasqanrayku, Herodes Antipasta niran: —Kunanpunin munani, Bautizaq Juanpa umanta huk platopi qowanaykita, nispa. 9Chaymi Herodes Antipasqa chay mañakusqanta uyarispa anchata llakikuran. Ichaqa llapallan invitadonkunapa ñawpaqninpi juramentota ruwaspa prometesqanraykun, Juanpa umanta chay sipasman qonankupaq kamachiran. 10Chaymi Herodes Antipaspa kamachisqan runakunaqa, carcelman rispanku, Bautizaq Juanpa kunkanta kuchumuranku. 11Hinaspan Bautizaq Juanpa umanta huk platopi apamuspanku, Herodiaspa ususinman qoranku. Chay ususinñataqmi mamitan Herodiasman Juanpa umantaqa entregaran. 12Chaymantañataqmi Bautizaq Juanpa discipulonkunaqa cuerponta apaspa p'ampamuranku. Hinaspan tukuy chaykuna pasasqanmanta Jesusman rispanku, willamuranku. 13Bautizaq Juanta wañuchisqankuta yacharuspanmi, Jesusqa huk boteman qespispa, pasatamuran mana pipa kasqan ch'inñeq desierto lugarman. Ichaqa chayta yacharuspankutaqmi, chay llaqtakunapi tiyaq runakunaqa, Jesuspa risqan lugarman chakillapi riranku. 14Jesusqa chay lugarman chayaruspanmi, risqan botemanta uraykuran. Hinaspan chaypi ashka runakunata qawayuspa, anchata khuyapayaspa, onqosqakunata sanoyachiran. 15Tardeyamushaqtinñan Jesuspa discipulonkunaqa ashuykamuspa, khaynata niranku: —Nishu tardeñan kashan. Aswanyá kay llapallan runakunataqa despedipullayña, enteron muyuriqninchispi llaqtakunaman rinankupaq, hinaspa chaykunapi mikhunata mashkaspa rantikamunankupaq. Kaypiqa ch'inñeq desierto lugarpin kashanchis, nispanku. 16Ichaqa Jesusñataqmi contestaran khaynata: —Paykunaqa ama ripuchunkuchu. Aswanqa qankunayá mikhunata qomuychis, nispa. 17Hinaqtinmi Jesuspa discipulonkunaqa niranku: —Noqaykupaqa kashan pishqa t'antawan, hinallataq ishkay (kankasqa) challwallapiwanmi, nispanku. 18Jesusñataqmi discipulonkunata niran: —Apamuychis chay pishqa t'antata, hinallataq chay ishkay challwatawan, nispa. 19Jesusqa saynata nispanmi, llapallan runakunata pasto pampapi tiyanankupaq kamachiran. Hinaspan pishqa t'antata ishkaynin challwatawan hap'iyuspa, hanaq pachata qawarispa, Diosman graciasta qoran. Graciasta qoruspanmi t'antata partiyuspa, discipulonkunaman qoran, paykuna runakunaman rakimunankupaq. 20Chaymi llapallan runakunaqa saqsanankukama mikhuranku. Hinaspan puchuqkunatapas chunka ishkayniyoq canasta hunt'ataraq huñuranku. 21Chaypi mikhuq qarikunaqa pishqa waranqa hinan karanku. Ichaqa warmikunatapas hinallataq wawakunatapas manan yuparankuchu. 22Chaymantan Jesusqa discipulonkunata kamachiran khaynata: —Qankunaqa boteman wichaspa laguna qochapa chimpanman ñawpashaychis. Noqaqa llapallan runakunata despediruspayñan hamusaq, nispa. 23Hinaspan Jesusqa runakunata despediruspa, Diosman orakunanpaq huk moqo pataman riran. Chaypin Jesusqa asta tutayanankama Diosmanta sapallan orakuran. 24Ichaqa Jesuspa discipulonkuna laguna qochapa chawpintaña botepi rishaqtinkun, wayra paykuna lawman nishuta wayramuran. Chaymi chay laguna qochapi olakuna nishuta qallchikamuspa, risqanku boteta tukuy lawman apakacharan. 25Yaqaña achiqaramushaqtinmi, Jesusqa laguna qochapi mana hundikuspa unupa hawanta purispa paykunaman ashuyuran. 26Hinaqtinmi discipulonkunaqa rikuranku, chay laguna qochapi unupa hawanta huk runa hamushaqta. Hinaspan paykunaqa chayta rikuspanku, anchata mancharikuspa niranku: —¡Fantasman kayqa! nispanku. 27Chaymi Jesusqa paykunata niran: —¡Noqan kani! ¡Ama mancharikuychishchu! Aswan kallpanchakuychis, nispa. 28Hinaqtinmi Pedroqa contestaran: —Señor, sichus qanpuni kanki chayqa, mana hundikuspa ununtakama qanpa kasqaykiman purispa hamunaypaq nimuway, nispa. 29Jesusñataqmi payta niran: —¡Hamuyá! nispa. Chaymi Pedroqa botemanta urayuspa, Jesuspa kasqanman rinanpaq unu hawanta puriyta qallariran. 30Ichaqa nishuta wayra-wayramusqanta qawarispanmi payqa mancharikuran. Hinaspan unu ukhuman chinkayuyta qallarispa, qapariran khaynata: —¡Señor, yanapaykuway! nispa. 31Hinaqtinmi Jesusqa makinmanta aysarispa, Pedrota niran: —¡Pisi iñiyniyoq runa! ¿Imanaqtintaq noqapi mana allinta creespa ishkayashankirí? nispa. 32Chaymantan Jesusqa Pedropiwan boteman qespiranku. Hinaqtinmi chay nishu wayrapas chay ratolla thañiran. 33Chaymi botepi llapallan kaqkunaqa, Jesuspa ñawpaqninpi qonqorikuspanku adoraranku khaynata: —¡Cheqaqtapunin qanqa kanki Diospa Wawan! nispanku. 34Jesusqa discipulonkunapiwanmi laguna qochata chimparuspanku, Genesaret llaqtaman chayaranku. 35Hinaqtinmi chay llaqtapi tiyaq runakunaqa, Jesusta reqsiruspanku, llapallan muyuriqnin llaqtakunapi willanakuranku. Chaymi llapallan onqosqa runakunata Jesusman apamuranku. 36Hinaspan Jesusta ruegakuranku, p'achanpa patallantapas llamiykunankupaq. Chaymi llapallan onqosqa runakunaqa Jesuspa p'achanta llamiyuspanku, chay onqoyninkumanta sanoyaranku.


text:
Chūbu suyu
Chūbu suyu (kastilla simipi: Región de Chūbu nihun simipi: 中部地方; Hepburn simipi: Chūbu-chihō, Kunrei-shiki simipi: Tyûbu-tihô, nisqaqa huk suyum Nihun mama llaqtapi.
Yuyarina
Wiñay kawsay[llamk'apuy | pukyuta llamk'apuy]
Kamasqa
Waki[llamk'apuy | pukyuta llamk'apuy]
Runakuna[llamk'apuy | pukyuta llamk'apuy]
23 575 736 runakuna
Pulitika rakiy[llamk'apuy | pukyuta llamk'apuy]
Llaqta kamachiykuna[llamk'apuy | pukyuta llamk'apuy]
9 llaqta kamachiykuna (ken)[1]:
Llaqtakuna[llamk'apuy | pukyuta llamk'apuy]
Pukyumantakuna[llamk'apuy | pukyuta llamk'apuy]
- ↑ Nussbaum, Louis-Frédéric. (2005). "Chūbu" Japan Encyclopedia, p. 126.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Chūbu suyu.


text: 1Chantá Súa sutiyoj jallp'amanta kaj Bildadqa kutichispa, nerqa: 2Mayk'ajkamataj parlallankichejpuniri? Unanchaychej, chaymantaraj parlasunchej. 3Imaraykutaj uywasta jina k'amiwayku, ñawiykipitaj wampus jina kaykuri? 4Ay, qan, chay phiñakuyniykiwan mitharakusqaykiraykuchu jallp'aqa ch'inman tukonqa? Qanraykuchu chhankaspis, maypichus kashanku, chaymanta wajnejpi kuyurenqanku? 5Cheqamanta juchasapaspa k'anchayninkoqa wañuchisqa kanqa, ninampa larwaynimpis manaña k'anchanqachu. 6K'anchanaqa wañuponqa; wasimpi k'anchaypis ayphuyaponqa. 7Imata jina thaskirisqampis manaña ajinachu kanqa. Imatachus yuyasqallampitaj urmanqa. 8Purinampi uj tojlla churasqa kanqa, chay tojllapitaj ch'ipasqa rikhurenqa. 9Chakisnin chaynejman lazo churasqa kanqa, chay lazotaj chakisninta mat'iykonqa. 10Chay lazo aysasqaqa ñampi pakasqa kanqa, chay ñanta pasashajtin, mat'iykunampaj. 11Tukuynejmanta jap'iykushankumampis jinata reparakun, jinallataj mayman rispapis, chejniywan qhatiykachasqa kasqanta yuyan. 12Yarqhaywan kallpampis tukukaponqa; ima llakiypis paypa patanman urmaykamoj jinalla kashan. 13Wañuypa kuraj kaj wawan onqoyqa pisimanta pisi aychanta mikhonqa. 14Toldon ukhumanta orqhosqa kanqa, maypichus kusisqa karqa, chaymanta; chantá manchachikunaj reyninman payta qhatatenqanku. 15Toldon ukhupi tiyakonqa manapis paypatachu kanman jina; wasimpis azufrewan ch'ajchusqa kanqa. 16Chay runaqa saphin ch'akisqa sach'a jina kashan, qawisqa ramasniyoj. 17Paymanta yuyarikunaqa kay pachamanta chinkachisqa kanqa. Manaña ujtawampis sutinta oqharenqankuchu. 18K'anchaymanta laqhayayman payta wijch'onqanku, kay pachamanta payta qharqonqanku. 19Llajtampeqa mana kanqachu wawasnin, nitaj allchhisnimpis; ni pipis wasimpi kawsashaj qhepakonqachu. 20Chay jinapuni chay p'unchaynin kasqanmanta, inti yaykuynejmanta kajkunaqa maytapuni mancharikonqanku, jinallataj inti llojsimuynejpi kajkunapis. 21Ajinata sajra runaj kawsaynenqa tukukonqa, pichus Diosta pisipaj qhawajpata, nispa nerqa Bildadqa.


text: 1Alabakullasaqpunin hinaña mana allinniypaqchu chaypas. Kunanqa rimasaq Señorpa rikuchiwasqankunamanta sut'inchawasqankunamantawan. 2Cristopi iñiq huk runatan reqsini, paymi chunka tawayoq wataña kinsakaq hanaq pachakama hoqarisqa karqan. Cuerpontinchus mana cuerpontinchus hoqarisqa karqan chaytaqa manan yachanichu, Diosmi yachan. 3Cuerpontinña mana cuerpontinña hoqarisqa karqan chaypas, chaytaqa Diosllan yachan, 4ichaqa yachanin paraisoman apasqa kasqanta, chaypin mana rimay atina simikunata uyarirqan, chaykunataqa manan runaqa rimayta atinchu. 5Chay runamantan hatunchakusaq, ama ñoqa kikiymantaqa hatunchakusaqchu, aswanpas pisi kallpayoq kasqallaymantan hatunchakusaq. 6Hatunchakuytaña munayman chaypas, manan loqhe kaspaychu rimayman, aswanpas cheqaq kasqallantan rimayman. Ichaqa upallakullasaq, paqtan pipas rikuwasqanmanta otaq uyariwasqanmanta aswanpaqraq hap'iwanman. 7Diospa musphana rikuchiwasqankunamanta ama hatunchakunaypaqtaq khiska t'ipasqa hina nanayta cuerpoypi churawarqan, Satanaspa kamachin saqmaykachawaqtin ama sinchita hatunchakunaypaq. 8Chaymi kinsa kutitaña Señorta rogakurqani chay nanayta ñoqamanta qechuwananpaq. 9Ichaqa Señormi niwarqan: Munakuynillaymi tukuy ima necesitasqaykitapas hunt'an. Pisi kallpayoq kaqtiykin atiyniyqa aswanta rikuchikun, nispa. Chayraykun anchata kusikuni pisi kallpayoq kasqaymanta, Cristoq atiynin ñoqapi rikuchisqa kananpaq. 10Chaymi kusikuni pisi kallpayoq kaspa, k'amisqa kaspa, pisichikuypi kaspa, qatiykachasqa kaspa, Cristorayku sinchi sasachakuypi kaspapas. Pisi kallpayoq kaspan aswan atiyniyoqqa kani. 11Hatunchakuspaymi mana yuyayniyoq hina kani, qankunan mana yuyayniyoqman tukuchiwankichis. Ñoqaqa qankunaq hatunchasqaykichismi kanay karqan, ñoqaqa chay allinnin apostolkunamantaqa manan imapipas pisichu kani, hinaña mana imapaq serviq kashaspaypas. 12Ancha pacienciawan qankuna ukhupi llank'asqaymi cheqaq apóstol kasqaytaqa sut'inchan señalkunawan, milagrokunawan, musphana ruwaykunapiwan. 13¿Imapitaq wakin iglesiakunamantaqa pisi karqankichis? Icha, ¿qankunata mana gastachispaychu pisicharqaykichis? ¡Chay mana allin ruwasqaytaqa pampachaykuwaychis! 14Kunanqa, wakichikuniñan kaytawanqa kinsakaq kutipi qankunata watukamunaypaq, manataqmi gastachisqaykichischu. Manan kaqniykichistachu maskhani, aswanpas qankuna kikiykichistan munani, manan wawakunachu tayta-mamanpaqqa qolqeta huñunan, aswanpas tayta-mamankunan wawankupaqqa huñunan. 15Qankunaq allinniykichispaqmi ñoqaqa ancha kusisqa imachus kapuwaqniyta gastakusaq, hinaspa kallpaytapas tukukusaq. Qankunata anchata munakushaqtiyqa, ¿pisitachu qankuna munakuwankichisman? 16Yachankichismi qankunata mana gastachisqayta, chaywanpas wakinkunan ninku: Yuyaysapa kaspanmi llullallawan q'otuwanchis, nispanku. 17¿Mayqen kachamusqay runawantaq qankunata imapipas q'otuchirqaykichis? 18Titotan valekurqani qankuna watukuq hamunanpaq, paytaqa huk wawqetawanmi kachamurqani. Icha, ¿Titochu qankunata imapipas q'oturqasunkichis? Iskayniykupas huk yuyaynillayoqmi kaq sonqollayoqmi llank'arqayku. 19Icha qankunaqa yuyankichispaschá qankunaman qelqamuspa tupapakushasqaykuta. Manan hinachu, aswanpas Diospa qayllanpin Cristoq kamachin kaspa rimayku. Ancha munasqa wawqe-panaykuna, tukuy imatapas ruwayku iñiypi wiñanaykichispaqmi. 20Manchakushanin, paqtan chayamuspay mana munasqayta hinachu tariykichisman, kaqllataq qankunapas mana munasqaykichista hinachu tariwankichisman. Paqtan qankuna ukhupi kanman churanakuykuna, envidiakuykuna, phiñachinakuykuna, t'aqanakuykuna, hukpa contranpi rimaykuna, simi apa-kaykuna, hatunchakuykuna, ch'aqwaykuna ima. 21Manchakushallanitaqmi, paqtan chayamuqtiy qankuna ukhupi Diosniy huk kutitawan k'umuykachiwanman, hinaspa waqayman qankuna ukhupi askha wawqe-panakuna ñawpaq hina huchallikushallasqankumanta. Paykunan millay-kaymanta, qhelli huchapi puriymanta, viciokunapi puriymantawan Diosman mana kutirikunkuchu.


text: 1Kaymi Adanpa miraynin qelqa. Diosqa runata kamaspan Diosman rikch'akuqta ruwarqan. 2Qharita warmitawanmi kamarqan, hinaspan paykunata samincharqan. Kamasqa kasqanku p'unchaytaq paykunata “Runa” nispa suticharqan. 3Adanqa pachak kinsa chunka watayoq kashaspanmi, churiyarqan huk qhari wawata payman rikch'akuq rikch'ayniyoqta, suticharqantaq Set-ta. 4Set-ta churiyasqan qhepatan Adanqa kawsarqan pusaq pachak watatawanraq. Churiyallarqantaqmi qhari wawakunatapas warmi wawakunatapas. 5Adanmi kawsarqan isqon pachak kinsa chunka watakama, hinaspan wañukapurqan. 6Setmi pachak phisqayoq watayoq kashaspa churiyarqan Enosta. 7Enosta churiyasqan qhepatataq Setqa kawsarqan pusaq pachak qanchisniyoq watatawanraq. Churiyallarqantaqmi qhari wawakunatapas warmi wawakunatapas. 8Setmi kawsarqan isqon pachak chunka iskayniyoq watakama, hinaspan wañukapurqan. 9Enosmi isqon chunka watayoq kashaspa churiyarqan Cainanta. 10Cainanta churiyasqan qhepatataq Enosqa kawsarqan pusaq pachak chunka phisqayoq watatawanraq. Churiyallarqantaqmi qhari wawakunatapas warmi wawakunatapas. 11Enosmi kawsarqan isqon pachak phisqayoq watakama, hinaspan wañukapurqan. 12Cainanmi qanchis chunka watayoq kashaspa churiyarqan Mahalaleelta. 13Mahalaleelta churiyasqan qhepatataq Cainanqa kawsarqan pusaq pachak tawa chunka watatawanraq. Churiyallarqantaqmi qhari wawakunatapas warmi wawakunatapas. 14Cainanmi kawsarqan isqon pachak chunkayoq watakama, hinaspan wañukapurqan. 15Mahalaleelmi soqta chunka phisqayoq watayoq kashaspa churiyarqan Jaredta. 16Jaredta churiyasqan qhepatataq Mahalaleelqa kawsarqan pusaq pachak kinsa chunka watatawanraq. Churiyallarqantaqmi qhari wawakunatapas warmi wawakunatapas. 17Mahalaleelmi kawsarqan pusaq pachak isqon chunka phisqayoq watakama, hinaspan wañukapurqan. 18Jaredmi pachak soqta chunka iskayniyoq watayoq kashaspa churiyarqan Enocta. 19Enocta churiyasqan qhepatataq Jaredqa kawsarqan pusaq pachak watatawanraq. Churiyallarqantaqmi qhari wawakunatapas warmi wawakunatapas. 20Jaredmi kawsarqan isqon pachak soqta chunka iskayniyoq watakama, hinaspan wañukapurqan. 21Enocmi soqta chunka phisqayoq watayoq kashaspa churiyarqan Matusalenta. 22Matusalenta churiyasqan qhepatataq Enocqa kinsa pachak watatawanraq kawsarqan, Diospa munayninta ruwaspallapuni. Churiyallarqantaqmi qhari wawakunatapas warmi wawakunatapas. 23Enocmi kawsarqan kinsa pachak soqta chunka phisqayoq watakama. 24Paymi Diospa munayninta ruwaspallapuni purirqan, hinaspan mana kapurqanchu, Dios payta pusakapusqanrayku. 25Matusalenmi pachak pusaq chunka qanchisniyoq watayoq kashaspa churiyarqan Lamecta. 26Lamecta churiyasqan qhepatataq Matusalenqa kawsarqan qanchis pachak pusaq chunka iskayniyoq watatawanraq. Churiyallarqantaqmi qhari wawakunatapas warmi wawakunatapas. 27Matusalenmi kawsarqan isqon pachak soqta chunka isqonniyoq watakama, hinaspan wañukapurqan. 28Lamecmi pachak pusaq chunka iskayniyoq watayoq kashaspa qhari wawata churiyarqan, 29suticharqantaq Noeta: –Kaymi ruwayninchismanta samarichiwasun, kay pachata Señor Diospa ñakasqanraykun sinchita llank'ashanchis, nispa. 30Noeta churiyasqan qhepatataq Lamecqa kawsarqan phisqa pachak isqon chunka phisqayoq watatawanraq. Churiyallarqantaqmi qhari wawakunatapas warmi wawakunatapas. 31Lamecmi kawsarqan qanchis pachak qanchis chunka qanchisniyoq watakama, hinaspan wañukapurqan. 32Noetaq phisqa pachak watayoq kashaspa churiyarqan Semta, Camta, Jafet-tawan.


text: 1Diosman yupachicurga “Payga razonpam gomanga” nirmi shuyaranchi mana canan ricapuyarsi. 2Unay awillunchicunaga Diosman yupachicurcanganpam Diospita alipag ricasha capäcura. 3Diosman yupachicurmi noganchis musyayanchi, pay rimariptilan cay pacha ruracanganta. Payga cay ricapuyanganchicunata rurara mana imas cayagpitam. 4Abelga Diosman yupachicug carmi ofrendata gorura wauguen Cainpitaga mas alinninta. Chaymi Diosga ricarura ali ruragpag, nätan Abel chay ali rurangantaga Diosmi musyayächimanchi. Chaura Abelga wanusha cayarsi cawayag yupaymi yarpayächimanchi Dioslaman yupachicunanchipag. 5Enoc jutiyog runatas yupachicug canganpitam Diosga aywachicura jana pachata cawaglata. Chaymi runacunaga ashircayarsi Enoctaga mana taripäcurachu. Chaypita isquirbishachrüsi “Enocga noga munangänuymi rurayan” niyanmi. Chaynuy nira manas aywachilarmi. 6Chaura payman yupachicushaga Diosga aliscam cushicun. Chaura payga yanapämäshunmi. 7Diosga “Alisca tamyam canga” niram Noëta. Chay ninganman yupachicurmi payga manaragsi tamyaptilan, manchapacuypa rurara alisca jatun büquita. Chaychrümi lapan castantin salvacarärira, nätan waquin mana yupachicug runacunaga limpum wanurärira, “Cunchuchisha capäcuchun” Dios niruptin. Chaura yupachicunganpam Noëga Diospita “Nä mana juchaynagmi cayanqui” nisha cara. 8Diosga Abrahamta “Juc marcatam goshay” niram, chay ninganman yupachicurmi, Abrahamga cäsucur aywara mana reguengan marcata. 9Abrahamga yupachicug canganpam juc jätucushanuyla yachrara Dios “Goshaymi” ningan marcachru. Payga yachrara garapita rurasha toldunuysi wayilachrümi. Chaynuytan Isaacsi Jacobsi chaynuy wayilachrümi yachrapäcura “ ‘Cay marcachru yachrananchipagmi’ Dios nirayämanchi” nir. 10Chaychru yachrayarmi Abrahamga shuyarara “Dios quiquin rurangan marcachrümi yachrashag” niyar. 11Diosman yupachicug canganpam Abrahampaga nä auquin cayaptin churin cara, warmin Sara machörra cayaptinsi. Chaynuy chacwan cayarsi gueshyacurura Dios “Wamray cangam” ninganman yupachicug carmi. 12Chaynuy yupachicug canganpam Abraham nä wanunayaptinsi “Castaycuna miranga goyllarcuna chicam, jinaman gochra manyanchru agoyshacuna chicam” nira Diosga. 13Abrahamsi Isaacsi Jacobsi wanupäcungancamam Dios ninganman chaynuyla yupachicurcara. Paycunaga carulapita rircaragnuymi capäcura, Dios “Goshaymi” ningan marcamanga manam chrapäcurachu. Paycunaga Diosman yupachicurmi cay pachachru jätucushanuyla cayarsi cushisha capäcura. 14Paycunaga chaynuy capäcura jana pachachru cawapäcunanta musyarmi. 15Paycunaga chay yargapäcamungan marcaman cutiyta munarga cuticurcanmanchri cara. Nätan manam cutipäcurachüga. 16Antis paycunaga jana pacha aywaytam imanuypanuysi munapäcura, chaychru imaycamas cawacurcänanpag. Chaymi Diosga mana pengacurachu “Diosninmi cayä” niyta, nä paycuna yachrapäcunanpag jana pachachru camarisha car. 17Diosman yupachicug carmi Abrahamga “Japalan churiquita nogapag wanuchiy” Dios niptin, “Äri” nir, cäsucur nä wanuchinanpag cayara. 18Nätan “Churiqui Isaacpitam castaycuna alisca miranga”, nä nisham cara Diosga. 19Nätan Abrahamga nämi musyara wanushacunata Dios cawacächimug canganta. Chaura Isaac cara Abrahampagga juc wanushapita cawacämushanuymi. 20Nätan Diosman yupachicug carmi Isaacsi churin Jacobtawan Esaüta “Mas guepanmanga Diosmi alisca yanapäshunqui” nir, paycunapa janan Diosta manacura. 21Diosman yupachicug carmi Jacobsi nä wanucunanpag cayar, Josëpa churincunata jucpacama “Diosmi yanapäshunqui” nir, paycunapa janan manacura. Jinarcurmi garrotinman tuncacuyur Diosta alawara. 22Diosman yupachicug carmi Josësi, nä wanucunanpag cayar “Egipto nacionpita yargapäcunquim, tullücunatas caypita aywarga apacurcanquim” nira chay castancunata. 23Diosman yupachicug carmi Moisespa taytansi mamansi Moisés näciruptin pacarärira quima quilla. Chaynuy pacapäcura cuyacuylapag fisyusapa captinmi “Lapan olgo näcimugtam wanuchipäcunqui” rey nirayaptinsi, paycunaga manam cäsucurcarachu. 24Moisessi Diosman yupachicug carmi nä jatunyarurga chay cachignin warmita “Nogaga manam wawaychu nä” nirura. 25Moisesga chaynuy nira “Israel castacunata yanapayaptïga, jina cunchuchipäcamächun” nirmi. Chaura cachigninpa maquinchru juchala rurayta munarga manam chaynuy ninmanchu cara. 26Moisesga reypa maquinchru alisca ali cawanan trucaga Diospa acrashanpa janan cunchuytam munara. Chaynuy munara “Diosga ima-aygachrüsi yanapämangam” nirmi. 27Moisesga Diosman yupachicug carmi Egipto nacionpitas yargocura. Nätan manam rey piñäcunantas mancharachu, antis Diosman yupachicuyarmi cawara Diosta mana ricapuyarsi. 28Chaynuy yupachicurmi Pascua fiestata rurar yawarwan lushira Israel runacunapa wayinpa puncuncunata, mana wamag wamrancunata ángel wanuchinanpag. 29Diosman yupachicurmi Israel casta runacuna jatun puca gochra chraupinpa pasapäcura juc chaqui pampapa yupaysi. Nätan Egipto runacunaga gatirarcayanganchru limpu shengaypam wanupäcusha. 30Diosman yupachicurcanganpam Israel casta runacuna sogta junag Jericó marcata muyurärira. Jinarcurmi ganchris junagchrüga chay marcata muyug tapya limpu loglarura. 31Diosman yupachicunganpam olgon olgon cawag Rahab warmis mana wanurachu, chay waquin mana cäsucugcunawan parëju. Chaymi payga chay ishcay runa cachrapäcungantas alipa chrasquir gorpachara. 32Maymaychri cayan willapänäpag Gedeonpita, Baracpita, Sansonpita, Jeftëpita, Davidpita, Samuelpita, jinaman Diospa unay willacugnincunapita. 33Paycunaga Diosman yupachicurmi caycunata rurapäcura; guërrachru nacioncunata yalipäcura, lutan ruragcunatas alilata rurashun nipäcura. Nätan Dios “Yanapäshaymi” ningannuyla yanapasha capäcura, manam leoncunas micapäcugchu. 34Alisca nina rupayagtas upichipäcuram. Espädawan runacuna wanuchiyta munarcayaptinsi gueshpipäcuram. Mana calpancuna cayaptinsi Diosmi calpanchara. Chaymi guërrachrüsi alisca manchay capäcura, jinaman juclä nacionpita soldäducuna wanuchinanpag aymugcunatas limpum gaticachrapäcura. 35Chaynuytan warmicunapa aylluncuna wanuräriptinsi Diosman yupachicurcaptin cawacarärimura. Nätan waquinga wanuchipäcunanpita jorgorcayaptinsi “Jina wanuchimächun. Nogaga cawacämushagmi Dioswan cawacunäpag” nipäcuram. 36Nätan waquintaga astircur astircurmi turyapapäcura, jinaman cadenarcurmi carcelman aywachipäcura. 37Waquintaga wanuchipäcura rumiwan chapiypam, nätan waquintam serruchuwan chraupipita cuchupäcura Diosman mana yupachicurcänanpag. Nätan wanuchipäcuram espädawansi, waquincunaga gaticachrasham wacman cayman chrar puripäcura. Paycunaga uyshapa, cabrapa garanpitam jacunta rurapäcug. Manam paycunapaga imansi pasay carachu. Laquishalam capäcug runacunapitas lutanpag ricasha. 38Paycunaga ali runa carcayarsi chay lutan runacunawanmi capäcura. Nätan waquinga yachrapäcug jircacunachrümi, chunyag pampacunachrümi, machraycunachrümi, jinaman uchrcucunachrümi. 39Nätan chaynuy cunchurcayarsi Dios “Goshaymi” ningantaga manam paycunaga chrasquipäcurachu. Chaynuy cawayarsi Diospitaga alipag ricasham capäcura Dioslaman yupachicurcanganpita. 40Paycunaga mana chrasquipäcurachu noganchicunawan parëju mas guepamanrag alinninpag ricasha cananchi captinmi.


text: 1Qankunapas, casarasqa warmikuna, qosaykichista kasuychis. Ahinapin Diospa siminpi mana iñiq mayqen qosapas mana rimapayasqalla iñinqa warminpa allin purisqanta, ch'uya kawsasqanta manchakuyniyoq kasqanta, 2sumaq respetowan kawsasqanta rikuspa ima. 3Sumaqchakuyniykichisqa ama hawaman rikukuqllachu kachun, chukcha ñaqch'akuyniykichispas ama k'achanchasqachu kachun, ama qoriwan k'achanchasqachu, amataq p'achallaykichischu sumaqchasqa kachun, 4aswanpas sonqoykichis sumaqchasqaqa kachun llamp'u sonqo-kaywan, sumaq sonqo-kaywan. Chay hina sumaqchakuymi mana tukukuqqa, Diospa ñawpaqenpipas ancha chaniyoqqa. 5Diosman hap'ipakuq ñawpa tiempo ch'uya warmikunaq sumaqchakuyninpas chay hinan karqan. Paykunaqa qosankutan kasukuqku. 6Chay hinatan Sarapas Abrahamta kasurqan, chaymi payta, “wiraqocháy” nirqan. Qankunapas allinkaqtachus ruwankichis, manataq imatapas manchakunkichischu chayqa, Saraq ususinkunan kankichis. 7Kaqllataq qankunapas qosakuna, esposaykichiswan allin yuyaywan kawsaychis p'akikuq vasota hina rikuspa sumaqta respetaychis, khuyakuyninpi Diospa qosqan wiñay kawsayta chaskiq-masiykichis kasqanrayku. Ahinapin Diosmanta mañakuyniykichisqa mana hark'asqachu kanqa. 8Kunantaq, llapallaykichis huk sonqolla kawsaychis, llakipayanakuspa, qankunapura munanakuspa, khuyapayanakuspa, llamp'u sonqo kaspaykichis ima. 9Ama mana allinmanqa mana allinllawantaq kutichiychischu, k'amisuqtiykichisqa ama k'amillaychistaqchu, aswanpas saminchaychis, Diosqa waqyarqasunkichis hukkunata saminchanaykichispaqmi. 10Diospa Simin Qelqan nin: “Pipas kawsayta munakun, sumaq p'unchaykunatataq rikuytapas munan chayqa, ama qallunqa mana allinkaqta rimachunchu, ama siminpas llullakuchunchu. 11Mana allinkaqmanta t'aqakuchun, hinaspa allinkaqta ruwachun, hukkunawan sumaq kawsayta maskhachun, hinaspa chaypi purichun. 12Señorqa chanin runakunatan qhawashan, mañakusqankutapas makillan uyarishan. Ichaqa mana allin ruwaqkunaq contranpin kashan”, nispa. 13¿Pitaq mana allinta ruwasunkichisman, allinkaqtapuni ruwashaqtiykichisqa? 14Chaninkaqta ruwasqaykichisraykuchus muchuchisunkichis chayqa, ¡kusisamiyoqmi kankichis! Chayrayku, ama paykunataqa manchapakuychischu, amataq llakipakuychispaschu. 15Aswanpas Cristota sonqoykichispi yupaychaychis, Señorninchispuni kasqanta reqsispa. Suyakuyniykichismanta pipas tapuqniykichisman allinta kutichinaykichispaqqa wakichisqallapuni kashaychis, hinaspa kutichiychis llamp'u sonqowan respetowan. 16Allintapuni kawsaychis concienciaykichis allin kananpaq, ahinapin Cristopi iñiqkuna hinapuni allin kawsasqaykichismanta k'amiqniykichiskunaqa mana allin rimasqankumanta p'enqakunqaku. 17Dios munaqtinqa, aswan allinmi allinkaqta ruwaspa ñak'arinaykichisqa, mana allinkaqta ruwaspa ñak'arishanaykichismantaqa. 18Cristopas huk kutillatan huchanchiskunarayku wañurqan. Payqa chanin kashaspanmi mana chaninkunarayku wañurqan, Diosman pusanasuykichispaq. Cuerpopin wañuchisqa karqan, espiritupitaq kawsarichimpusqa karqan. 19Chay kikin espiritullapitaqmi preso kashaq espiritukunamanpas rispa willamurqan. 20Paykunan ñawpa tiempopi mana kasukurqankuchu, chay tiempopi arcata Noé wakichishaqtinmi Diosqa pacienciawan suyasharqan. Chay arcapin pusaq runakunalla unumanta qespichisqa karqanku. 21Chay unuqa bautismo unumanmi rikch'akun, bautismoqa manan aychaq millay kayninta ch'uyanchanchu, aswanpas Diosmanta ch'uya sonqoyoq kayta mañakuymi, chay hinapin bautismoqa Jesucristoq kawsarimpusqanwan qespichiwanchis. 22Jesucriston hanaq pachaman wicharipuspa Diospa paña ladonpi kashan, paytan angelkunapas, kamachikuqkunapas, atiyniyoqkunapas kasukunku.


text: 1Chayurá Jesuswan cusca cäcunäpä manañam mućhuycachiy canñachu ˻aychanchicpa munayninćhu manaña cawsal, Ispiritup munayninćhüña cawsayaptinchic'a˼. 2Chay cawsayta uycü Ispiritümari juchaman wañuyman puśhä camachicuypi Jesuspa julamälanchic. 3Camachicuyca allin tincüninman cawsaycachiyta mana atipamälanchicchu pishi aychanchic captinmá. Tayta Diosninchicñatacmi ichá juchanchicta mana cäman muyuycachila ya'anchicnu aychayu tulluyu chulinta caćhamuśhanwan. Chaynüpam jucha-sapacunäpa juchanchicta cäraycul mućhuycachila. 4Chaymari camachicuy lluy allin mañaśhancunaca ya'anchicćhu lulacacun aychanchicpa munayninćhu manaña cawsal, Ispiritup munayninćhüña cawsayaptinchic'a. 5Aychanpa munayninćhu cawsäcunäpa śhun'unpis chay aychanpa munayllanćhümi cayan. Ñatac Ispiritup munayninmannuy cawsäcunäpá Ispiritup munayllanćhütacmi śhun'unpis cayan. 6Sïchuśh aychanchicpa munayllanćhu śhun'unchicpis cayaptin'a, wañuycämanmi ćhäśhun. Ñatac śhun'unchic Ispiritup maquinćhu cayaptin'a sumä jawca allin rasun cawsayniyüñam caycuśhun. 7Aw-ari, aychap munayninman cawsäcuna manam imallaćhüpis Tayta Dioswan apanacunchu. Manamari Tayta Diospa camachicuyninman sujitaculcanchu nïtac atipapäcunpischu. 8Chaymari caycuna Tayta Diospa śhun'unpänuy mana cawsaycälinmanchu. 9Amcunam ichá, Diospa Ispiritun amcunaćhu rasunpa caycuptin'a, aychayquip maquinćhüchu manaña cayalcanqui, sinu'a Ispiritup maquinćhüñamá. Mayanćhüpis Jesuspa Ispiritun mana captin'a manamá paypachu. 10Aw, aychayqui juchaćhu caśhan-laycum wañunan cayan. Ñatac Jesus amcunawan cayaptin'a Tayta Dios caśhan allinpäña licaycälishuśhayquipam Ispiritun cawsayta uycälishunqui. 11Chaynütac wañuycäpi Jesusta śhalcachï Tayta Diospa Ispiritun amcunaćhu cayaptinmi chay quiquin śhalcachimüca camacä aychayquicunacta Ispiritunpa cawsayta uycälishunqui. 12Chayurá, chalapacü-masïcuna, aychanchicpa munayninman manañam cawsayänanchicchu. 13Sïchuśh chaynülla cawsapäcul'a wañuśhunmi. Ñatac Ispiritucta cäsucul munayninwan aychanchicpa mana allin lulaynincunacta wañuchilmi ichá cawsaśhun. 14Tayta Diospa Ispiritunpa caminaycuśha cäcunacá chulincunañam. 15Cay ćhasquiycuśhanchic manam uyway-yupay manchacuyćhu canapä ispirituchu, sinu'a chulin canapä cutiycachimäninchic Chuya Ispiritunmi. Paypa munayninwanmari: “Papáy papáy” ninchic. 16Caynu Tayta Diospa Ispiritun ya'anchicpa ispiritunchicwan śhun'unchicćhu juclla caycuśhanpam chulin caycuśhanchicta camalaycachimanchic. 17Chaynu chulin cayal'a Jesuswan cuscaćhari Tayta Diospa ćhulaśhan tücänincunacta ćhasquiycuśhun. Chaynütac Jesuspa ñacä-masin cayal'a paywantacmi altumanpis juluycuśha caycuśhun. 18“Canan ñacaśhanchic'a manam tincuycachisha canmanchu śhamücäćhu sumä altumanlä ćhulaycamänanchicwan'a” nilmi niyá. 19Jinantin camaśhancunäpis Tayta Diospa chulincuna rasun imanuy cananchictapis licaycuypi wañupacuyalcanmá. 20Rasunpa, jinantin camaśhanmi mana caśhanman cutinanpä unanchaycuśha cala, manam quiquillanpïchu, sinu'a Tayta Dios munaptinmari. 21Ñatac unanchaycula juc muyun llapan camaśhancunäta ismüśha cayalcäśhanpïta caśhan allincäman juluycunanpämi, Tayta Diospa chulincunawan cusca jawca libri cayćhu caycunanpälä. 22Yaćhanchicmi jinantin camaśhancuna waćhacü walminüpis ñacayćhu canancama caśhanta. 23Ya'anchicpis masqui Ispiritu uycamäśhanchicwan dilantaycayämaptinchicpis, wa'ayninchicwan llapan śhun'unchicwanmi Tayta Dios chulinman muyulcachil aychanchicta muśhüman muyuycachimänanchicta alcaycuyanchic. 24Cayman chalapacuyninchicpamari salbaycamälanchicpis. Ñatac alcaśhanchicta licaycuyal'a uywaycuyal'a manañamá imacta alcaycunanchic canchu. ¿Mayanmá uywaśhancäta alcaycuyanman? 25Ñatac mana licaśhanchiccätalä alcaycuyal'a mana jucmanyällalmi alcaycunanchic. 26Chaynütacmi mana callpayu cayaptinchicpis Chuya Ispiritutac yanapaycamanchic. Manamá imanuypa mañacuytapis waquinćhu'a yaćhanchicchu. Ñatac quiquin Ispiritum śhun'unpi-cama yalamü mana atipänä limayninwan Tayta Diosta ya'anchicpi mañacun. 27Śhun'unchicćhu lluy cäcunäta lisï Tayta Diosmi tuquicta yaćhan imanuy śhun'unwan Ispiritu mañacuśhantapis. Chaynütacmi chalapacücunäpi Ispiritu mañacuśhanca Tayta Diospa śhun'unpänuy caśhantapis yaćhan. 28Canan'a Tayta Diosta cuyaśhanchicpïtá, munayninmannuy aclamäśhanchicpïtam yaćhanchic ima pasamäśhanchiccunäpis allinninchicpä caśhanta. 29Allaycuycäpïñam Tayta Dios yaćhala mayancuna aclaycuśhan cananchictapis. Chay aclaśhancunäta chulin Jesusnülla canapämi unanchaycamälanchic. Caynu achca-achcapïtañatacmi Jesus wamä chulin caycun'a. 30Chay unanchaycuśhancunätam ayaycamälanchic; ayaycuśhancunätam juchannäta licaycamälanchic; chay mana juchayütaña licaycuśhancunätam altumanpis julaycamälanchic. 31Chayurá ¿imanichwantan? Tayta Dios ya'anchicwan caynüña cayaptin'a, ¿mayantá ya'anchicpa cuntranchic canman? 32Tayta Dios chulintapis mana llaquipaycullal ya'anchicpi wañuycunanpä ćhulayalchun, ¿ampá paywan cuscactatac lluy imactapis mana uycamachwanchu? 33Chayurá ¿mayantá aclacuśhancunäta acusaycamachwan Tayta Dioslä “Mana juchayüñam cayanqui” niyämaptinchic'a? 34¿Mayantá cäraycul mućhuycachimachwan quiquin Jesusninchic wañuyllachu mana wañuyal, sinu'a śhalcalcamul Tayta Diospa lädunćhülä ya'anchicpi mañacuyaptin'a? 35Salbacüninchic Jesuspa cuyacuyninpi ¿imatá laquiycamachwan? ¿Ñacaycunachun, llaquicuycunachun, aticaćhaycunachun, micuy wanäcunachun, mana müdanayu caycunachun, sasachacuycunachun, icha wañuycächun? 36Rasunpa, cawsayninchic isquirbishaćhu cay nishannümi: “Am-laycum, Tayta Diosnilláy, imaypis wañuycällapä licaycuśha capäcú; Uwish ćhipïsha cananpä licapäśhancänümi capäcú” nil. 37¡Manamá imapis! Lluy caycunaćhu cuyamäninchicpam llallïcunapïpis mas sumänincamalä caycunchic. ¡Tayta Dios Duyñunchic Salbacü Jesuswan cuyamäśhanchicpïta ima ayca mana japächamänanta yaćhayämi: nï wañuycäpis, nï cay cawsaypis, nï anjilcunäpis, nï puydïcunäpis, nï munayniyücunäpis, 39nï cay pachäćhüpis, nï janay pachäćhüpis, nï ima camaśhanpis, nï cananpis, nïtac śhamücunäćhüpis!


text: 1Tayta Diospawan Duyñunchic Jesuspa nunan Santiagom limaycälimuc ćhunca ishcayniyu ayllu jinantin pachäćhu chi'isha caśhta-masïcunapä. 2Cuyaśhá chalapacü-masïcuna, imaymana sasachacuycuna śhamuptinpis allinniquipä caśhanta licaycul-ari sumäta cushiculcay. 3Yaćhapäcunquiñamá chaycuna chalapacuyniqui licaycuśha cananpä śhamuptin sumä pasinsia wayuycunanta. 4Jinaman chay pasinsiayniqui ćhaycuchun cabalalpunancama mana imallapis pishiycü, cabal allinña capäcunayquipä. 5Ñatac mayanniquipäpis caycunapi tantiayniqui sumä mana captin'a Tayta Diosninchicta mañaculcaptiqui'a uycälishunquim. Pay'a mañacünincunactá mana chalat-chalatyallalmi ćhani-ćhaninta uycun. 6Ñatac mañacul'a mana ishcayyällal sumä chalapacuyniquiwan mañacuy. Mayanpis ishcayyäcá lamar yacüta wicman cayman waywa apaycaćhaśhancänümi cayan. 7Chaynu cäcunacá Taytanchic uycunanpïta manañamá ćhasquipäcunan canñachu. 8Chaynu ishcay śhun'uyu nuná manamá jucllayllaćhu caycunmanchu. 9Ñatac mana cäniyu chalapacücá Tayta Diosninchic altuman juluycuśhuśhayquipïta sumä cushicunayquim. 10Chaynütacmi sumä cäniyu chalapacücunäpis Tayta Dios uyshulächiptin'a cushiculcänan. Sumä cäniyücunacá jaćhacunäpa chaqui camacä waytannüllamá cayalcan. 11¿Manachun inti allicta lupämuptin ulacunäpa maynu tuqui-tuqui waytanpis chaquïlul śhuśhülun? Chaynümari maynu-maynu cayninpis chincälun. Chaynu mana alcaśhancäćhümá rïcucunäpa ima cänincunapis chincacun'a. 12Maynu cushicuymi mana allinta lulachiy munaśha cayalpis allincäćhu tacyaycücäpá; chaynu Tayta Diosta cuyäcunaca wiñay simpri allin cawsay limalicuśhan primiuctalämi ćhasquiycun'apis. 13Ñatac mayanpis mana allincäta lulayta munapäcuyal'a ama-ari “Tayta Diosmi cayman aysacayäman” niyaychu. Manam Diostá pipis mana allincäman aysaycunmanchu, nïtac quiquinpis aysaycunmantacchu. 14Aśhwanpa śhun'unćhu mana allin munaynincuna jicutämuptinmi quiquillan aysaycachicun. 15Cay mana allin munaycäpïmi yalamun juchaca. Chay juchap quillan ćhämuptinñatacmi wiñay wañuyca yalamun. 16Chayurá cuyaśhá chalapacü-masïcuna, ama-ari quiquillayqui chaycunapi ingañacuyalcaychu. 17Aśhwanpa lluy-lluy ima allinnin allin uycamäśhanchic'a janay pachäćhu acchicunäta camä Tayta Diosninchicpïmari śhayämun. Pay'a jucman-jucman mana muyullalmi jinalla caycun. 18Paymi munala sumä limayninwan muśhü cawsayta uycamaptinchic, lluy camaśhancunäpi wamä sumä-sumänin wayuynincuna caycunanchicpä. 19Chaymi cuyaśhá chalapacü-masïcuna, linliqui uyat-uyatlla caycunman allinta uyaliycälinayquipä. Limayniquiwan piñacuyniquim ichá ñacaytalä caycunman. 20Chay nunap piñacuynin manamari Tayta Diospa śhun'unpänüchu wayuycun. 21Chaymi lluy imaymana anlacunäta, mana allin sumä timpücunäta wicapaycul, mana nunatucullal salbaśhüniqui allin willacuy śhun'uyquićhu talpüśhäta cäsucunayqui. 22Ñatac ama-ari ingañacuyalcaychu “Taytanchicpa willamäśhanchic'a uyaliycunallanchicpämi” nil. Aśhwanpam nimäśhanchicta lulayman ćhulaycunanchic. 23Mayanpis chay willacuyta mana lulaycul uyaliylla uyalïcá juc nuna ispïjućhu licacücänümi. 24Chayćhu caśhancamallá imanuy caśhantapis licacülunmi; muyulcul-pachañatac imanuy caśhantapis un'älun. 25Ñatac chay julaycamäninchic allin willacuyllaćhu śhun'unpis caycuptinmi ichá, jinaman mana un'allal chayćhu masïsu tacyaycul lulaycücäpá, maynu sumä jatun cushicuymi lulayninpi can'a. 26Ñatac mayanpis “Dios munaśhannülämi cawsacuyá” nilpis shiminta mana sujitacücá quiquillanmi ingañacuyan; chalapacuyninpis yan'alpämá. 27Chayurá Tayta Diospa munaśhanmannuy sumä chalapacü chuyaña cäcunacá, caynümi cawsaycun: wacchacunätawan japanyäśhacunätam yanapaycun, mana allincunäwanpis manatacmi anlatacunchu.


text: 1Llaquishca huauqui Filemon, Ñáuca Jesucristomanda yachachishcamanda carcelbi tiyausha quillcasha canda saludani. Ñáucanchi quiric huauqui Timoteohuas canda saludan. Cambas ñucanchihuan pariu tarabac mangui Filemon. 2Chasnallata tucui camba huasibi tandaric quiriccunata saludanchi, chasnallata pani Apiatas, huauqui Arquipotahuas. Paiga ñucanchihuan pariu Jesucristomanda yapa rimagara. 3Ñáucanchi Yaya Dios, Señor Jesucristohuas cangunata llaquisha canguna mana manzhasha cungailla causanauchun nisha Diosta mañasha tapuni. 4Can Señor Jesusta quirishcatas, tucui paita catiucunata can llaquisha puriushcatas uyashcani. Chita uyasha canmanda tucui uras yuyarisha Diosta mañasha pagrachu niuni. 6Can alita quirisha catiuta ricushami shuccunahuas quirinaushca. Chasna acpi Jesucristota quirishcamandami Yaya Dios ñucanchima ali charishcagunata cushcata cambas yachachun nishami mañauni. 7Can Jesucristohua runagunata llaquishcahuan yanapashcangui paiguna ali cungailla causangahua. Chita yachashami cushiyasha ahuantani huauqui. 8Ñáa can yachanguimi ñuca canda Jesucristomanda yachachic ashami ushaita charini can ranata mandangahua. 9Chasna agllaita cunan mana chasna canda mandaunichu randi llaquishcamandami rimauni. Jesucristo ñucata japisha cachashca runa agllaita, Jesuspa quishpina shimita camachishcamanda carcelbi agllaita, canda mandanata ushashallata mana mandanichu. Astahuanbas camba runa Onesimomanda tapuni can cunan paita yanapachun nisha. Paiga ñuca carcelbi camachishcata uyasha Jesucristota quirira. Chasna quirisha ñuca churicuinta tucushcami. 11Ñáaupaga cambacpi mana balicchara. Chasna ashallata cunanga cambacpis ñucahuacpis alita yanapac tucushcami. 12Cunan paita cambagma cachauni. Ñáuca paita yapa llaquishcamanda cambas ñucatashina llaquisha alita charingui. 13Cachashallata ñucahuan saquirichun nisha munarani. Ñáuca carcelbi tiyausha Jesusmanda camachiupi can randimanda pai ñucata yanapahuachun nisha munarani, chasna munashallata cambagma cachauni. 14Chasna saquichinata nishallata mana imata ranatas munaranichu canhuan chara mana cuintashallata. Munani can alita rasha mana ñuca mandashcamandachu rachun randi camba quiquin munaimanda rashcaga ali anma. 15Onesimoga can mandashca runa mara. Chasna ashallata cunanga camba huauquishinami anga Jesucristota quirishcamanda. Ñáuca ricucpi pai canmanda unainaya anchurishca ara cunan bulltiamusha canhuan huiñai causangahua. Ñáucahuas paita huauquitashina yapa llaquini. Cunan pai cambacpi ali mandashca runa maspas quiric huauqui tucushca acpi ñucamanda yalita paita llaquingaraungui. 17Ñáucahuas manachu camba ali amigo ani. Indá. Ñáa casnatami yuyari. Paitahuas ñucatashinallata llaquisha japipangui. 18Pai canda ima mana alita racpi u canda dihuicpihuas ñuca pagashami. 19Ñáuca quiquin maquihuan caita quillcani sirtu canda pagashami. Chasna agllaita ñuca camachishcamanda manachu quiric runa tucurangui. Ñáa chiraicumi camba quiquin causaimanda dihuihuangui. 20Cai ñuca mañashcata casna rangui, ñucamanda randi Onesimota llaquipangui huauqui. Can Cristohua runa asha chasna rasha ñucata cushiyachihuai. 21Ñáuca rimaucta can pactachinatami yachani. Chasnallata astahuan yalicta ranatas yachashami caitaga quillcaunmi. 22Alimi, shuc shimillata mas charini. Canguna Diosta ñucamanda mañasha tapushcamandami pai ñucata lugaryachicpi cangunahuagma pasiacshamushami. Chasna acpi camba huasibi shuc lugarhuata mascapangui ñuca canhuan tiyangahua. 23Eprafus canma saluduta cachan. Pai Jesucristomanda camachishcaraicu ñucahuan carcelbi satishca an. 24Chasnallata ñucata yanapaccuna Marcos, Aristarco, Demas, Lucaspas canda saludanaun. 25Ñáucanchi Señor Jesucristo cangunata llaquisha alita rachun nisha tapuni. Chillata rimani, Pablo.


text: 1Kuyasqay wawqe-panillaykuna, Señorninchikman hapipakuspaykichikyá takyaychik. Qamkuna qawaykuytam llumpayllataña munachkani, qamkunaqa huk hatun premio hinam kankichik ñoqapaq. 2Ruegakunim Evodiatawan Sintiqueta Señorninchikman iñiqkuna hina huk sonqolla kanankupaq. 3Llamkaqmasilláy, qamtañataqmi valekuyki chay paninchikkunata yanapaykunaykipaq. Paykunapas yanapaykuwarqakum Cristomanta allin noticiata willakuptiy, yanapaykuwarqataqmi Clementewan wakin llamkaqmasiykunapas. Paykunapa sutinqa qellqasqañam kachkan wiñay kawsay libropi. 4Señorninchikwan huklla kaspayá tukuy tiempo kusikuychik, huktawanraqmi nikichik: Kusikuychikyá, nispa. 5Lliw runakunawanyá reqsichikuychik kuyakuq sonqo kasqaykichikta. Señorninchikpa kutimunanqa hichpallañam kachkan. 6Amayá imamantapas afanakuychikchu, aswanqa orakuspaykichikyá lliwta Diosman willaychik hinaspayá payman graciasta qoychik. 7Hinaptinqa Diosninchikmi hawkayachisunkichik runakunapa mana entiendey atinan hawkayaywan. Chaynapim imamantapas mana preocupakunkichikchu nitaq llakikunkichikchu Jesucristowan huklla kasqaykichikrayku. 8Kunanñataqmi wawqe-panillaykuna, tukuykunaypaq nimuykichik: Manaraq imatapas rurachkaspaqa yuyaymanaychikyá imapas cheqap kaqpi, imapas respetanapaq kaqpi, imapas allin ruray kaqpi, imapas mana huchallichikuq kaqpi, imapas allin rimana kaqpi, imapas allin alabanapaq kaqpi. 9Ruraychikqa yachachisqayman kamachisqayman hinaspa uyariwaspaykichik qawawasqaykichikman hinayá, hinaptinqa waqaychawaqninchik Diosmi qamkunawan kanqa. 10Llumpayta kusikuspaymi Señorta yupaychachkani yanapawaspaykichik huktawan yuyariwasqaykichikmanta. Kaynata nispayqa piensachkani manam qonqaruwasqaykichiktañachu aswanqa yanapaykuwanaykichikpaq mana ima ruray atisqaykichiktam. 11Manataqmi rimachkaniqa muchusqaymantachu, ñoqaqa imapas kapuwaqllaywanmi contentakuni. 12Yachanim wakcha kayta chaynataq llapa imayoq kaytapas. Contentakunitaqmi saksasqa kaspaypas otaq yarqaymanta kaspaypas chaynataq imayoq kaspaypas otaq mana imayoq kaspaypas. 13Tukuy imataqa rurani Cristo kallpanchawaptillanmi. 14Chaywanpas allintapunim rurarqankichik sasachakuyniykunapi yanapaykuwaspaykichikqa. 15Yachasqaykichikpi hinapas Macedonia lawmanta lloqsispay Cristomanta allin noticiata chayraq willakuptiyqa Filipospi yachaq iñiqmasiykunallam ofrendaykichikwan yanapaykuwarqankichik, chaytaqa rurarqankichik willasqaymanta agradecekuwaspaykichikmi. 16Tesalonica llaqtapi kaptiypas iskay kimsa kutitam ofrendaykichikta apachimuwarqankichik imapas necesitasqaypaq. 17Chaynata nispayqa manam chaskiruyllatachu munachkani, aswanqa munachkani yanapaykuwasqaykichikmanta allin cosechata hina Dios premiasunaykichiktam. 18Ñoqaqa puchupuwanankamaraqmi allinsuta chaskiruni. Epafroditowan apachimuwasqaykichikwanmi kamaqña kapuwachkan, apachimuwasqaykichikqa karqa Diospaq miski asnaq ofrenda hinam hinaspa paypa agradonpaq kañasqa animal hinam. 19Diosniymi tukuy ima faltasusqaykichikta qosunkichik sinchi kapuqninman hina, chaytaqa qosunkichik ñoqanchikpaq Jesucristopa rurasqanraykullam. 20¡Dios Taytanchiktayá yupaychasun wiña-wiñaypaq! 21Jesucristopa sutinpiyá saludaykapuwaychik Diosninchikpi llapallan iñiqkunata. Saludaykamusunkichiktaqmi ñoqawan kaq wawqe-paninchikkunapas. 22Kay llaqtapi llapa iñiqkunapas saludaykamusunkichikmi, aswan mastaqa Rey Cesarpa wasinpi serviqkunam saludaykamusunkichik. 23Señorninchik Jesucristoyá favorecesunkichik vidaykichikpi.


text: 1Taytanchik Dyus munasha katinmi, Jesucristo akramasha apustulnin kanaypaq. Chaymi nuqa Pablo kriyiq masinchikllapa Sosteneswan pulla kar, 2kay kartata iskribimuni qamkuna Corinto pwiblupi, Taytanchik Dyuspi kriyiqkunaman. Chaqa qamkunata, chaynulla uklaw lugarkunapi Jesucristupi allita kriyiqkunawan pullatami, Taytanchik Dyusqa akrashurllapa paypa allin kaqninkunapaqna riqsishushallapa. Chaynuqami ruraran tukuyla pay munashanlatana rurar kawsanaykillapapaq. Chaqa tukuyla kriyiqkunapami Amitunchik Jesucristuqa Amitunchikllapalla. 3Chaqa nuqaqami Taytanchikllapa Dyusman, chaynulla Amitunchik Jesucristumanpis mañakuni llakipar tukuy imapi yanapashutinllapa shumaqta kawsanaykillapapaq. 4Taytanchik Dyustami nuqaqa waran waran mana shaykuq qamkunapaq kusata payji nini. Chaqa Jesucristuraykumi, kusata llakipar yanapashushallapa. 5Chaynullami Jesucristurayku, Tayta Dyusqa kusata yanapashushallapa kusala intrakaqkuna kar, paypaq imanu rimar ima yach'achikunaykillapapaqqa. 6Kaykunaqami chaynuqa kasha Jesucristupaq yach'achishushayllapaqa chiqap kasha nir yach'anaykillapapaq. 7Chaymi Tayta Dyusqa uknikillapata imata ruranaykillapapaq, chaynulla uknikillapata-shuypaqa uktana rurar yanapanakunaykillapapaq nishushanllapanumi rurayankillapa. Chaynu karmi, mana mayqannikillapapis yanqalla yupaychu kankillapa. Ashwanmi tukuynikillapa imata ruranaykillapapaq nishushanllapanulla rurar ima, kusata yarakunkillapa maydiya Amitunchik Jesucristo shamunankaman. 8Taytanchik Dyus yanapashutinllapami, maydiyapis shachinakunkillapa tukuy mana allin imakunamanta, maydiya Amitunchik Jesucristo shamunan diyakaman. Chaynuqami, mana mayqanpis uchayjun kanki nishunqallapanachu. 9Taytanchik Dyusmi tukuy imata arnikushantapis kumplin. Chaqa payllami akramashanchikllapa, Wamran Amitunchik Jesucristuwan pullana kusa shumaqta kawsanallapapaq. 10Kriyiq masiykuna, Amitunchik Jesucristupa shutinpimi qamkunata kusalata rugar nishunillapa: Imata rurarpis ama chiqanchanakur imachu mayqannikillapapis chayllata yarpur, llakipanakur ima kawsayllapa. 11Kaytaqami ukniykuna chaynu nishunillapa, ukninchik Cloepa wasinmanta kaqkuna willamashallapa katin. Chaqa nimashallapami, qamkunaqashi mana shumaqtachu tar anyanakur ima kawsankillapa nir. 12Chayshi qamkunamanta wakinnikikunaqa kaynu ninakur tankillapa: "Nuqami Pablo yach'achikushanpi kriyini" nir. Ukkuna-shuypaqashi ninllapa: "Nuqami Apolos yach'achikushanpi kriyini" nir. Chaynulla ukkunapisshi ninllapa: "Nuqami Pedro yach'achikushanpi kriyini" nir. Qashan wakinkunapisshi ninllapa: "Nuqami Cristo yach'achikushanlapi kriyini" nir. 13¿Imapaqta chaynuqa ninkillapa? Amami chaynuqa tukuyllapachu. Chaqa ¿Jesucristuchu ukla karmapis wakman kayman shikwakasha? ¿Manaqachu, nuqa Pablo qamkunata washashunayllapapaqqa wanuray? ¿Mayqannikillapallaqachu nuqapa shutiypi shutikuraykillapa? ¡Manami! 14Chaynu katinqa, ¿imapaqtaq wakinnikillapaqa chiqanchanakur, nuqalapi kunfyakankillapa? Chaqa wakinnikillapata shutichirmapismi, mana nuqapa shutiypichu shutichikushallapa kani. Ashwanmi Crispuwan Gayulata shutichishaypaq Tayta Dyusta kusalata payji nini. 15Chaymi mana mayqanpis qampa shutikipimi shutikuray nir, nuqalapi kunfyakaytaqa puytinqallapachu. 16Piru qunqashami kasha kani. Allita yarputiyqami Estefanaspa ayllunkunatapis shutichiray. Paykunamanta mas shutichishaytaqami mana yarpunichu. 17Chaqa allita nishaykillapa: Jesucristuqami akrarqa mana nimaranchu rir shutichikuy nirqa. Ashwanmi kach'amaran paypa shumaq rimayninta yach'achikutiy kriyir washakananllapapaq. Piru manami uk kusalata yach'aq runa rimar yach'achikun chaynuchu yach'achishurayllapa. Chaqa chaynu yach'achikutiyqami, nuqalapi kunfyakar mana intrakanaykillapatachu, Jesucristo kruspi wanushanpi kriyirlami washakanchikllapa nirqa. 18Piru Jesucristumi kruspi wanuran washamanallapapaq nir yach'achikushallapaqami, chay mana washakananpaq kaq runakunataqa yarpuchin yanqa yaruyasha rimayachuwan yupay. Piru tukuy nuqanchikkuna washakanapaq kaqkunapaqqami, Tayta Dyuspa pudirnin kar washamanchikllapa. 19Chaqa Dyus nitin iskribikashakunapimi, chay kusa kani niqkunapaqqa kaynu nin: "Chay kusa yach'ayniyjun kaqkunatami yach'ayninta kitashaq. Chaynulla chay paykunallamanta intrakanan kaqkunatami nuqaqa mana munashaqchu" nir. 20¿Maypitaq chay kusala yach'aq runakuna, chaynulla yach'achikuqkuna, chaynullapis kay pachapi kaq imakunalapaq yach'aqkunaqa? Chaqa tukuy chay runakunataqami, Tayta Dyusqa tikrasha yanqa illaqllata rimaq runakunapaq. 21Dyusmi kusa yach'aq kar, tukuy kay pachapi kawsaqkunaqa, kusa yach'aq, yarpuq intrakaq ima karmapis, amana payta riqsinanllapapaq niran. Piru ashwanmi Jesucristupaq yach'achikushanpi tukuy shunqunwan kriyiqkunalami washakananpaq niran, michka yach'aq runakuna chayta mana kwintachatinllapamapis. 22Chaqa Israel runakunaqami milagrukunalata rikayta munanllapa. Nataq mana Israel runakuna-shuypaqa, kusala yach'aqkuna kayta munanllapa. 23Piru nuqakunaqami yach'achikunillapa imanu Jesucristo kruspi wanur kawsamushanpi kriyirla washakananllapapaq. Chaynu yach'achikutiyllapami Israel kaq runakunaqa piñakur nin, ¿imanutaq Dyus Akrashan Cristun karqa askwintalla wanusha kanqa? nir. Chaynulla mana Israelmanta kaq runakunata-shuypaqami yanqa uk yaruyasha yach'achikuyaymanllapa yupay yarpuchin. 24Piru Jesucristupi kriyiqkunataqami, Israel runakunata, chaynulla mana Israel runakunamatapis washamashanchikllapa. Chaynuqami, intrachimanchikllapa imanumi Dyusqa kusala pudirniyjun, yach'ayniyjun nir. 25Chaynu katinmapismi wakinqa mana intrakananllapachu imanumi Tayta Dyus kach'amuran Wamranta washamanallapapaq nirqa. Piru mana kwintachatinllapamapismi Tayta Dyusqa kusala pudirniyjun, chaynulla yach'ayniyjun kay pachapi kaq runakunamantaqa. 26Kriyiq masiykuna, allita kwintata qukayllapa imanu katkillapami Dyus akrashushanllapapaq. Piru yaqqa tukuynikillapami, wakin runakunapa rikayninpiqa mana kwintachaypaqla, mana kusa yach'ayniyjun, chaynulla mana riqsikasha katkillapamapismi Tayta Dyusqa akrashuranllapa. 27Nishaykillapapis: Tayta Dyusqami chay kusa yach'aq, chaynulla kusala puytiq kani niqkunata pinqaypi dijananpaq, kay pachapi mana kwintachayashanllapata, chaynulla mana yach'aq, mana puytiqpaq riqsiyashanllapakunata akrasha. 28Chaynullami Dyusqa, kay pachapiqa chay kusa yach'aq, kusa puytiq runakunata dijar, chay mana kwintachashanllapa runakunata akrasha, paypa wamrankuna kananpaqqa. 29Chaynuqami, Tayta Dyuspa naypanpiqa manana mayqanpis payllapaq alabakaytaqa puytinqanachu. 30Piru Tayta Dyusqami llakipakuq kar, kusala uchayjun kashallapamapis, Jesucristurayku llakipamarninchik mana uchayjunpaqnachu riqsir, pullakumashanchikllapa. Chaymi Jesucristurayku intrakayta puytinchik imanumi Taytanchik Dyusqa washamanchik nirmapis. 31Chaymi Tayta Dyus kusata yanapamashanchikrayku, paylata alabashunllapa. Chayraykumi Dyus nitin iskribikashakunapiqa nin: "Taytanchik Dyusqami kusala pudirniyjun nir paylata alabayllapa, ama qamkunalla alabakarchu" nir.


text: 1Shu Nicodemo nishca fariseo runa tiaca; judiuguna atun apu aca. 2Nicodemo Jesusma tuta shamuca: “Rabí, Yachachij,” nica, “can Diosmanda shamuj yachachij ajta ricsinchi. Manapihuas can rashcasna munanaita ricurinaunara rangaj ushanma Dios mana paihua tiajpi.” 3Jesús cutipasha paita nica: “Sirtu pacha canda nini: maicambas mana cuti pagarisha, Dios mandana pachara ricunara mana ushangachu.” 4Nicodemo nica: “Shu runa, ¿imasna rasha cuti pagaringachu rucu ashcai? ¿Paihua mama icsai cuti icunara ushangachu pagaringaj?” 5Jesús cutipaca: “Sirtu pacha canda nini, maicans yacumandas Ispiritumandas mana pagarisha, Dios mandana pachai icunara mana ushangachu. 6Aichamanda pagarij aichami; Ispiritumanda pagarij ispiritumi. 7Ama manzharichu ñuca canda nishcamanda: ‘Cutillara pagarina anguichi. ’ 8Huaira maimandas huairamun, pai uyarishcara uyangui. Astaun huaira maimanda shamushcaras, maima rishcaras mana yachanguichu. Shinallarami tucui Ispiritumanda pagarishcauna.” 9Nicodemo paita cutipasha nica: “¿Imasna rasha casna tucungai?” 10Jesús paita cutipaca: “¿Can Israel Yachachij Apu ashallara, caita mana yachangui?” 11Sirtu pacha canda nini, ñucanchi yachashcara rimanchi, ñucanchi ricushcara ricuchinchi; canguna ñucanchi rimashcaunara mana chasquinguichi. 12Canguna ñuca cai pachamanda cuintashcaunara mana quirisha, ¿imasna rashara ñuca ahua pachamanda cuintashcaunara quiringuichi? 13Pihuas ahua pachama mana sicacachu, astaun ahua pachamanda irgumujlla; pai ahua pachai tiaj Runa Churimi. 14Imasna Moisés chaquishca allpa partii machacuira atarichica caspi ahuai, shinallarami Runa Churi atarichishca anga, 15maicambas paihuajpi quirisha ama chingarichu, astaumbas huiñai causaira charichu. 16”Casnami Dios cai pachara llaquica, paihua sapalla Churira cuca, maicans paihuajpi quirisha ama chingarichu, astaumbas huiñai causaira charichu. 17Dios paihua Churira mana cachamucachu cai pachara cauźayachingaj, astaun paimanda cai pachara quishpichingaj. 18Maicans paihuajpi quirijta mana cauźayachishcachu, astaun maicans mana quirijta ña cauźayachishcami, Diospa sapalla Churi shutii mana quirishcamanda. 19Caimi cauźayana: punzha cai pachama shamuca, runauna punzhamanda yalira tutara llaquinauca, paiguna rashcauna manali ashcamanda. 20Tucui manalira rajcuna punzhara chijninaun, punzhama mana shamunaun, paiguna rashcaunamanda ama piñai tucungaj. 21Alira rajca punzhama shamun pai rashcauna Diosmanda rashcaunami nisha ricuchingaj.” 22Chi huasha, Jesús pai yachachishca runaunandi Judea partima shamuca. Paigunahua chihui tiaushcai bautisacami. 23Juan shinallara Enon llactai bautisauca. Salim llacta mayambi, ashca yacu chihui tiashcamanda. Shamujcunara bautisaca. 24Juan chunda cularbi manara ishcashcachu aca. 25Juan yachachishca runauna judiugunahua rimananauca paiguna aichara maillarinamanda. 26Juanma shamunauca: “Rabí, Yachachij,” nisha, “canhua Jordán chimbai tiau runa, can rimaushca, shinallara bautisaunmi; tucui paihuajma shamunaun.” 27Juan cutipaca: “Runa mana imaras apinara ushanzhu mana paima cushca ajpi ahua pachamanda. 28Cangunallara ñuca rimashcara uyajcuna anguichi, ñaupa cachamushca ani. ’ 29Huarmira charijca carimi; randi cari amigu, paihua pariju shayarij, paihua shimira uyasha, ashcara cushiyan cari shimira uyashcamanda. Shinami ñuca cushi pactarin. 30Pai yaparinara ministirin, ñucaga pishiyanara.” 31”Ahuamanda shamuj tucuimanda yalimi. Cai pachamanda ajca cai pachamandallami, cai pachamanda shimiunara riman. Ahua pachamanda shamuj tucuimanda yalimi. 32Imara ricusha uyasha, caillara riman. Mana pihuas pai rimashcara chasquinzhu. 33Maicans pai rimashcara chasquisha, Dios sirtu rimaj ashcara ricuchin. 34Dios cachamushca Runa Dios rimashca shimiunara riman. Dios Ispiritura mana tupusha cunzhu. 35Yaya Churira llaquin; tucuira paihua maquii intrigashcami. 36Maicans Churii quirisha huiñai causaira charin. Maicans Churira mana caźusha, causaira mana ricungachu, randi Dios piñarishca paihua ahuaimi.”


text: 1Kunanqa uyariychej Tata Diospa nisqanta: Sayarikuspa, parlariy imatachus parlarinaykita, lomaspis uyarichunku parlasqaykita. 2Uyariychej qankuna orqos, jinataj kay pachaj cimientosnimpis. Tata Diosqa ayllumpa contrampi pleitoman yaykun; uj pleitopi kanqa Israel ayllunwan. 3Tata Diosqa kayta nin: Niway ayllúy, imanarqaykitaj, chayrí imapitaj phiñacherqaykiri? 4Noqa Egiptomanta orqhomorqayki, wata runa kaymanta librarqayki; Moisesta, Aaronta, Mariatapis kachamorqayki pusanasunkupaj. 5Munasqa ayllúy, yuyarikuy Moabmanta rey Balac imatachus wakichisqanta, Beorpa churin Balaampa kutichisqantataj. Yuyarikuy, Sitimmanta Gilgalkama imaynachus karqa, chayta, chaywan yachanaykipaj imaynachus Tata Dios qanwan karqa, chayta. 6Imawantaj chimpaykuyman yupaychaj janaj pachapi kaj Señor Tata Diostari? Payman chimpaykuymanchu uj watayoj torillota wañuchisqa q'olachinawan? 7Kusikunmanchu Tata Diosqa waranqa corderoswan, chayrí mayus junt'a aceitewampis? Kusikunmanchu kuraj kaj qhari wawaytapis jaywajtiy, sajra kayniymanta, juchaymantawan paganaypaj? 8Tata Diosqa nisunkiña imachus allin kasqanta. Payqa kayta munan ruwanaykita: Cheqan kajta ruwanaykita, khuyakuyta munakunaykita, Diosniykimantaj k'umuykunaykita. 9Tata Diospa parlasqanqa llajtapi uyarikushan. Tukuy sonqo chayta uyariy, ajinamanta yuyayniyoj kanaykipaj. Uyariychej, tukuy runas, jinallataj kamachejkunapis: 10Juchasapaj wasimpeqa kashan sajra ruwaymanta qolqe jap'isqa, chay qhapaj kaynin, jinallataj mana cabal pesas, mayqentachus chejnikuni, chay. 11Mana cabal pesasniyoj runataqa qhawakullasajchu? Mana cabal chimpuyojtapis allillan kasqanta nisajchu? 12Kay llajtamanta qhapaj kajkunaqa tukuyninku kanku runasta ch'uskejkuna, llullas, ch'awkeyajkunataj. 13Chayrayku castigasqayki; mana allin kawsayman chayachisqayki juchasniykirayku. 14Mikhuspapis mana sajsakunkichu, yarqhayllawampuni ñak'arinki. Mikhuna tantasqaykitapis mana waqaychayta atinkichu; imata jallch'awaj chaypis, maqanakupi chinkachisqa kananta ruwasaj. 15Tarpunki chaypis, mana cosechata oqharinkichu. Aceitunasta kutaspapis, mana aceitenta llamirinkichu; uvasta ch'irwaspapis, mana vinotaqa ujyankichu, 16Ajina kanqa imaraykuchus Omrijpa jinallataj Achabpa ayllumpa kamachisqasninkuta ruwasqasninkuta ima ruwarqanki. Imatachus paykuna ruwarqanku, ajinallataj qampis ruwarqanki. Chayraykumin Noqa qanta, chaypi tiyakojkunatawan runas alqochakunankupaj jina ruwasaj. Aylluypa p'enqaynintaj pataykiman urmamonqa.


text: 1Waugui Timoteo: Cuyay surëno captiquimi noga Pablo gampä cay cartata cartacaycämö. Gampämi Tayta Diosninsita y Señorninsi Jesucristutapis manacuycä imaypis cuyapäshunayquipä y ali cawayta goshunayquipäpis. Señorninsi Jesucristupa apostolnin canäpämi Tayta Diosninsi acramash. Saymi may-saychöpis wilacuycä Jesucristupa wilacuyninta. Say wilacuyta chasquicur Jesucristuman yäracogcunaga cay pasacho y gloriachöpis cushishmi cawayangapä. 3Timoteo, unay castäcuna cawayashganno nogapis Tayta Dios munashganno cawarmi payta agradëcicuycä imaypis yanapaycäshushgayquipita. Saymi waran waran Tayta Diosta gampä manacuycä saynöla imaypis yanapäshunayquipä. 4Wagaycagta cacharimushgäta yarparmi laquicuycä. Saymi gamwan tincuyta munaycä imano caycashgayquitapis wilapämänayquipä. 5Noga musyämi Tayta Diosninsiman yäracur pay munashganno cawaycashgayquita. Sayno cawaycanqui awilayqui Loida y mamayqui Eunicipis Tayta Diosman yäracur cawayashgannömi. 6Tayta Diosninsiman shumag yäracushgayquita musyarmi gamta yarpaycäsë Jesucristupa wilacuyninta mana mansapaypa wilacunayquipä. Pitapis mana mansapaypa wilacunayquipäga Santu Espiritumi imaypis yanapaycäshunqui. Sayno yanapaycäshunqui umayquiman maquëta churaycur gampä Tayta Diosta manacushgä junagpita-pasami. 7Manami pitapis mansanansipäsu Tayta Diosninsega Santu Espirituta nogansiman cachamush, sinöga mana mansapaypa ali wilacuyninta pitapis wilapänansipä, pï-maytapis cuyapänansipä y shumag tantyacuycur imatapis ruranansipämi. 8Santu Espíritu sayno yanapaycäshuptiquega mana pengacuypa Jesucristupa wilacuyninta wilacuy. Saynöpis ama pengacuysu ali wilacuyninta wilacushgäpita wanusicog runatano prësu wichgaräsiyämaptinpis. Saypa trucanga runacuna nacasiyäshuptiquipis ali wilacuyninta imaypis wilacuy. Sayno wilacunayquipämi Tayta Diosninsi imaypis yanapaycäshunqui. 9Tayta Diosninsega jusansicunata perdonar salvamashcansi pay munashgannöna cawanansipämi. Salvamänansipäga manami imatapis alita rurashcansisu. Saypa trucanga jusayog cashgapis cuyapämashpansimi salvamashcansi. Cuyapämashpansi sayno salvamänansipäga Tayta Diosninsi cay pasata manarä camarmi mayna acramargansi. 10Saymi Jesucristuta cay pasaman salvamänansipä Tayta Diosninsi cachamorgan. Paypa wilacuyninta chasquicur salvash carnami wanushpansi pamparashgalansichöga quëdashunpänasu, sinöga cawarircamur gloriachömi imayyagpis cawashunpä. 11Jesucristupa wilacuyninta wilacur purinäpämi Tayta Diosninsi nogata acramash. Saymi apostolnin car pï-maytapis say ali wilacuyta yachaycäsë. 12Sayno wilacushgäpitami carcilcho wichgaraycä. Jesucristupa wilacuyninta wilacushgäpita carcilcho wichgararpis manami pengacösu. Imano nacarpis noga musyä payman yäracuptë gloriaman pushamänanpä cashgantami. 13Timoteo, Jesucristupa wilacuyninta yachasishgänöla gampis yachasinqui. Saynöpis Jesucristuman imaypis yäracunqui y pï-maytapis cuyapanqui. 14Jesucristupa wilacuyninta pipis lutanta yachasiptenga waugui-panicunata tantyasinqui say lutan yachasishgancunata mana chasquipäyänanpä. Tantyasinayquipäga Santu Espiritumi yanapäshunquipä. Paymi shongunsicho imaypis caycan yanapämänansipä. 15Musyashgayquinöpis Asia provinciacho tag waugui-panicuna saysicami Jesucristupa wilacuyninta wilacushgäta manana criyiyannasu. Saynömi Figeluwan Hermogenispis Jesucristupa wilacuyninta wilacushgäta manana cäsucuyannasu. 16Onesíforumi isanga Romaman chaycamur jucla ashimargan tarimashganyag. Carcilcho prësu caycaptë yanapämashganpita runacuna jamuräyänanpä cashganta musyarpis payga mana pengacuypami imaypis watucamash. Paypa wayincho tagcunapä Tayta Diosninsipa bendicionnin cayculäsun. 18Saynölami Efeso marcachöpis payga shumag yanapämashcansi. Señorninsi Jesucristo payta cuyapayculäsun runacunata juzganan junag.


text: 1Tsaypitanami ricargä munayniyog ángil chip-chipyaycar jana patsapita uraycämogta. Tsay chip-chipyayninmi intëru patsata atsicyapargan. 2Tsay angilmi fuertipa caynog nimorgan: “¡Ushacashganami, ushacashganami Babilonia marca! Cananga demoniucunalanami tsaycho taycan. Tsaychöga wisculcuna, condurcuna y tucucunalami wagaycan. 3Tsay marcacho tag runacuna jutsata mana pengacuypa rurapäcushganta ricacurmi waquin runapis jutsata rurapäcorgan. Tsaynoglami Babilonia runacunata ricacur nacioncunapa mandagnin reycunapis Diosta mana cäsucuypa cawapäcorgan. Tsay marca runacuna imatapis ricashgan cagtaga rantiptinmi negocianticuna pasaypa rïcuyashga.” 4Tsaynogpis yapay mayargä jana patsapita Tayta Diosnintsi caynog nimogta: “Nogaman yäracamag cäga, tsay marcapita juc läduman gueshpicäriy. Jutsata rurar cawagcunapita witicäriy. Aywacäriptiquimi paycunaman castïgo chayarpis gamcunamanga mana chämongapagtsu. 5Paycunaga pasaypa jutsasapami carcaycan. Jutsa rurashgantaga lapantami ricaycä. 6Jutsata rurashganpita paycuna fiyupami castigashga cangapag. Waquin runacunata nacatsishganpita paycuna más fiyupami nacatsishga cangapag. 7Runa-tucur alabacushganpitami fiyupa castigashga cangapag. Paycunaga shonguncho caynogmi yarpapäcun: ‘Nogaga imaypis manami nacashagtsu. Nogaga lapanpagpis munayniyogmi caycä. Guërrachöpis manami pipis vincipäcamashgatsu. Nogaga imaypis manami laquicushagtsu.’ 8Tsaynog cashganpitami pasaypa nacaycuna paycunaman chayangapag. Wanuypis, nacaypis y yargaypis elagpitami chayangapag. Lapanpag munayniyog car juzgaptëmi tsay marca rupaycar pasaypa ushacangapag. 9“Babilonia marcapita goshtay sharcuycagta ricarmi lapan nacioncunapa mandagnin reycuna laquicushpan wagapäcongapag. Tsay mandagcunaga Babilonia runacunawan juntacaycushpan Diosta mana cäsucurmi jutsata rurar cawapäcorgan. 10Tsay castigashganta ricarmi mantsacashga carulapita ricarpanga caynog nishpan: ‘¡Wawalau! ¡Babilonia marca rupar ushacaycan! ¡Tagay marcaga munayniyogmi cargan! ¡Cananga elagpitana ushacaycan!’ 11“Tsaynogmi lapan negocianticunapis wagapäconga tsay marca ushacashganpita. Manami canganatsu pipis apashgan negociuncunata rantinanpag. 12Paycunami ranticunanpag apapäcog öruta, guellayta, cuyaylapag chip-chipyaycag rumicunatapis, lïnupita rurashga tëlata, sëdapita rurashga tëlata y pasaypa chanin puca-chicnu tëlatapis, tucuy-nirag fïnu tablacunata, cuyaylapag marfilpita, broncipita, fiërrupita y marmolpita rurashga aläjacunata y imaycatapis. 13Tsaynoglami ranticunanpag apapäcog canëlata, inciensuta, mïrrata y tucuy-nirag ali asyag jachacunatapis. Tsaynoglami apapäcog vïnuta, aceitita, harinata, trïguta, cargacuna cag uywacunata, uyshacunata, caballucunata y cärrucunatapis. Tsaynoglami runacunatapis ranticäreg ashmaynin cananpag. 14Tsaychömi tsay negocianticuna laquicur tsay marcata caynog nipäconga: ‘Naupataga imatapis munashgayquitami tarergayqui. ¡Cananga manami imatapis tarinquipagnatsu! ¡Cuyaylapag imayquipis cashgan cagcunaga ushacashganami caycan! ¡Rïcu cashgayquinog y ali röpashga cashgayquinöga imaypis manami canquipagnatsu!’ 15“Tsay marcacho rïcuyag negocianticuna marca rupaycashganta ricaycurmi wagashpan carulapita mantsacashga ricarpanga caynog nir: 16‘¡Wawalau! ¡Tsay cuyaylapag marca pasaypa ushacashga! Tsay marca cuyaylapag car lïnupita rurashga puca-chicnu ali röpashga warminogmi cargan. Öruwan, perlascunawan y cuyaylapag chip-chipyaycag rumicunawan adornashga warminogmi cargan. 17¡Tsay riquëzancunaga elagpita chipyagmi ushacashga!’ “Barco manijag runacuna y barcucho lapan arupacogcunapis carulapita ricaraycar quëdaconga. 18Tsay marcapita goshtay sharcogta ricarmi pasaypa wagapäconga caynog nir: ‘Manami may marcapis cashgatsu tsay marcanog pasaypa cuyaylapäga.’ 19Pasaypa wagar gaparashpanmi alpatapis umanman chayananpag altupa jitapäconga caynog nir: ‘¡Wawalau! ¡Cuyapaypagmi caycan Babilonia marca! Tsay marcachömi barcuyogcuna negociunta ranticur lapanpis rïcuyashga. Cananga elagpitami tsay marca rupar pasaypa ushacäcushga.’ 20Gloriacho cagcuna, pasaypa cushicäriy cay Babilonia marcata Tayta Diosnintsi ushacätsishganpita. Tayta Diospa apostolnincuna, profëtancuna y payman lapan yäracogcunapis cushicäriy. Jutsata rurar cawapäcushganpitami Tayta Dios tsay marcata chipyag ushacätsishga.” 21Tsaypitanami munayniyog juc ángil mulïnu-nirag rumita jogarcur lamarman jitarergan caynog nir: “Babilonia marcacho tagcuna, cay rumita elgagpag lamarman jitarishgänogmi gamcunatapis Tayta Dios elgätsishunquipag. Gamcunataga imaypis manami runacuna ricashunquipagnatsu. 22Manami imaypis mayanquipagnatsu arpata, pinculluta, ni cornëtatapis cälliquicunacho tucaycagta. Tsaynogpis marcayquicho manami ima runapis canganatsu ima aruyta arunanpagpis. Mulïnu agaycashganpis marcayquicho manami mayacanganatsu. 23Pipis mana taptin mechërupis mananami ratanganatsu. Casaray fiestapis mananami canganatsu. Babilonia marcacho negocianticuna más munayniyog captinpis marcayqui ushacangapagmi. Brüju car may-tsaychöpis tag runacunata engañashgayquipitami tsaynog ushacangapag. 24Tsay Babilonia marca runacunami Tayta Diosnintsipa profëtancunata y payman yäracogcunata may-tsaychöpis wanutsipäcushga. Tsaynog cashganpitami paycunata lapanta ushacätsengapag.”


text: 1Chaypitam Jerusalenpita chrarärimun Jesuscagman fariseocunawan, juc ishcay Moisés isquirbishanpita yachrachigcuna. 2Paycunam ricarärin Jesuspa juc ishcay discïpuluncuna Moisés isquirbingannuy maquinta mana maylacular micurcayagta. Chay maquinta mana maylacular micuy paycunapagga cara juchäcuymi. 3Nätan fariseocunawan lapan Israel castacunas unay awilluncunapa costumbrintam rurapäcug. Paycunaga micapäcunanpag maquincunataran awilluncuna ningannuysi maylacurcag, nätan mana maylacularga manam micapäcugchu. 4Paycunaga rantipäcurcanganpita cutimursi maquincunata mana maylacularga manam micapäcugchu. Paycunapaga achcam costumbrincuna cara, imanaypa väsuncunata, jarruncunata, mancancunata, cämancunata, maylapäcunanpagsi. 5Chauraga chay fariseocunawan, Moisés isquirbishanpita yachrachigcunaga Jesustam tapurärin: “¿Imanirtag discïpuluycuna micapäcunanpag mana maquincunata maylacurcanchu unay awillunchicunanuy?” 6Nipäcuptinmi Jesusga cay nirun: “Gamcuna alitucugcunapita, alitam Diospa unay willacugnin Isaías rimara cay nir: Cay runacunaga janan shongolam, ‘Payga alim’ nipäcun nogapita. Nätan ‘Manam’ nipäcun lapan shongonpachu. 7‘Diospagmi rurayä’ nir, yangalam ima-aygatas rurapäcun. Nätan yachrachipäcunsi runa-mayin rimangalantam, ‘Dios ninganmi caysi’ nir. 8Chaynuymi gamcunas Dios mandangancunata gongayur, imatas rurarcayanqui unay awilluycuna nipäcungalanta”. 9Nircursi cay niraran: “Gamcunaga ‘Dios ruray’ nipäcushungayta manacagpag ricarmi, quiquiquicuna nipäcungalayta rurarcayanqui. 10Nätan Moisespa isquirbishanchrüga ‘Taytayta mamayta alipam ricanqui’ ninmi. Nätan ‘Taytanta mamanta mana alipag ricagga, wanuchisha cachun’ ninmi. 11Nätan gamcunaga yachrarcayächinqui cay niytam: ‘Taytay mamay, “Yanapämay” niptin, manam yanapagmanchu. Nogaga ima-aygätas Diostam gosha cä’ niytam. 12Chaynuypaga yachrarcayächinqui taytanta mamanta mana pasay yanapänanpagmi. 13Chaynuy nir, gamcunaga Dios ninganta manacagpagmi ricarcayanqui, nätan juc costumbriquicunataga maymaytachr rurarcayanqui”. 14Chaypitaga chay achca runacunatam yapay Jesusga cay nirun: “Lapay mayapäcamay, jinaman cay ningäta shumag tantiapäcuy. 15Manam imas micapäcunganchu runataga juchäcachin, antis illag rimangancuna shongonpita yargamugmi runataga juchäcachin”. 17Nircur runacunapita Jesús aywacurga wayimanmi yaycurun, chaychrümi tapurärin discïpuluncunaga chay yachrachinganpita. 18Chaura Jesusga cay nirunmi: “¿Gamcunas manachu tantiapäcunquirag? Shumag tantiapäcuptiquiga, ‘Ima-ayga micuysi manam runataga juchäcachinchu’. 19Micuyga manam yaycun shongomanchu antis pachramanmi, chaypitaga ishpamunchim”. Chaynuypaga nira lapan micuycunas mana juchäcachicug captinmi. 20Chaypitas niraran: “Antis lutan rimanganmi runataga juchäcachin. 21Chauraga runapa shongonpitam yargamun, lutan pinsiaycuna, chay olgon olgon, warmin warmin cawaycuna, suwacuycuna, runa wanuchiycuna, warmiyog gowayog cayarsi jucwan cayaycuna, 22jucpa imantas munayaycuna, ima-ayga juchas rurayaycuna, casqui rimayaycuna, mana pengacular imatas rurayaycuna, chriquicuyaycuna, jucpa washanta rimayaycuna, olgotucuycuna, warmitucuycuna, gotaranuysi lutan rurayaycuna. 23Lapan caycuna yargamun runapa shongonpitam. Chaycunam runacunataga juchäcachin”. 24Chaypita yargor Jesusga aywacura Tïro ninganpam, jinaman Sidón ninganpam. Nä Tïroman chrarurmi, Jesusga juc wayiman yaycurun. Nätan payga manam munarachu paypita pi musyanantas. Chaynuy mana munayaptinsi musyaräriram. 25Chaymanmi chrarun juc casta warmi. Payga canag Sirofenicia nacionpitam. Paypaga warmi wawanmi cara lutan espiritupa munayninchru. Chauraga Jesuspa naupanman gongorpacuyurmi manacurun cay nir: 26“Tayta, wawäpitanar lutan espirituta gargolay” nir. 27Chaura Jesusga cay nirunmi: “Naupataga Israelpa castancunataran yanapashag. Nätan canan gamta yanaparga, Israelpa wamrancunapag tanta cayagta algocunata gararugnuychri rurarushag”. 28Niptin warmiga nirunmi: “Au tayta. Algocunas micapäcunmi chay wamrancuna micur ishquipäcungalantaga”. Chaura Jesusga ninmi: 29“Alitam nirunqui. Cuticuy, nämi lutan espirituga yargorun wamraypita”. 30Chauraga nä wayinman chrarurga tarirun wamrantaga cämachru jamayagtam. Jinaman nä lutan espíritu dëjashatam. 31Chaypitam nä Tïropita yargorga, Jesusga aywara Sidonpa, chay Sidonpitam Decápolis ninganpa aywamura jatun gochra Galilea ninganman. 32Chaymanmi chrarärichimun juc runata. Payga canag upam, jinamanmi cacshu, jinarcurmi manacarärin Jesusta upapa jananman maquinta chrurananpag. 33Chaura Jesusga chay runacunapita jucläman pushayurmi, upapa ishcaynin rinrinman dëdunta jatiyurun. Jinarcurmi dëdunman togarpuyur upapa gallunta tupayurun. 34Chaypitam jana pachata rircärir alisca laquisha “Efata” nirun. ‘Efata’ ninanga cara ‘Quichracay’ ninanmi. 35Niptinga chayüram upapa rinringa quichracarun, nätan gallunsi watashanuy cayanganpitam rimayta galacuyun shumag. 36Chaura Jesusga “Amam pitas willapäcurcanquichu” nirunmi. Nätan paycunaga masran willapacurcashas. 37Jinarcurmi runacunaga alisca cushisha cay nipäcura: “Alitam rurayan lapantas. Upacunatas cuticayächin mayananpag, nätan mana rimay atipagcunatas rimayächinmi” nir.


text: 1Diospa Espíritun pataman oqhariwaspa, apawarqa Tata Diospa Templonman, inti llojsimuy ladopi punkunejman. Chay punkupi iskay chunka phishqayoj runas kasharqanku. Paykunawan khuskataj Azurpa churin Jaazaniasta rikorqani, chantá Benaiaspa churin Pelatiastawan; paykunaqa runas ukhupi kamachejkuna karqanku. 2Chantá Tata Diosqa niwarqa: Runaj Churin, kay kurajkunaqa runasta wañuchiyta yuyashanku, sajra imasta ruwanankupajtaj Jerusalén llajtapeqa runasta umachashanku. 3Paykuna ninku: Kay llajtaqa manaña urmanqachu. Chayrayku wasista ruwakunallapuni. Kay llajtaqa manka jina kanqa, noqanchejtaj aycha jina waqaychasqa kasunchej chay mankapi, nispa. 4Chayrayku sutiypi paykunaj contrampi sut'inchay, Runaj Churin. 5Chantá Tata Diospa Espíritun noqaman jamuwaspa, niwarqa: Kay jinata Tata Diosqa nin: Kay jinata qankuna yuyashankichej, Noqatajrí yachani yuyaychakusqasniykichejta. 6Kay llajtapi qankuna may ashkha runasta wañuracherqankichej, callesnintataj wañusqaswan junt'acherqankichej. 7Chayrayku Noqa Tata Diosqa cheqatapuni niykichej: Jerusalenqa uj manka jina kanqa, aychastajrí mana qankunachu kankichej, manachayqa qankuna wañurachisqaykichej runas chay aychas kanqanku. Aswampis qankunataqa chaymanta orqhosqaykichej. 8Wañuchinaku maqanakutachu manchachikorqankichej? Wañuchinaku maqanakuta pataykichejman chayachimusaj. Noqa Tata Diosmin chaytaqa nini. 9Kay llajtamanta orqhosqaykichej, waj llajtayojkunamantaj jaywaykusqaykichej. Qankunataqa castigasqaykichej. 10Espadawan wañuchisqa kankichej. Israel jallp'aj kantusnimpi juzgasqaykichej chaypachataj yachankichej Noqa Tata Dios kasqayta. 11Mana qankunapajchu llajtaqa manka jina kanqa, nitaj qankunachu chay aycha jina kankichej. Israel jallp'aj kantusnimpi qankunata juzgasqaykichej. 12Chaymantataj Noqa Tata Dios kasqaytaqa yachankichej, imaraykuchus qankunaqa mana kamachisqasniyman jinachu, nitaj leyesniyman jinachu kawsarqankichej, manachayqa muyuyniykichejpi kaj nacionespa ususninkuta ruwarqankichej, nispa nerqa Tata Diosqa. 13Tata Diospa sutimpi paykunaman parlashajtillayraj, Benaiaspa churin Pelatiasqa wañorqa. Noqataj pampakama k'umuykorqani, jatunmanta qhaparispataj, nerqani: Ay Tukuyta Kamachej Tata Dios, pisi puchoj israelitastapis tukuynintachu wañurachinki? nispa. 14Tata Diosqa parlamuwaspa, niwarqa: 15Runaj Churin, Jerusalenpi tiyakoj runasqa llajta masisniykimanta, wawqesniykimanta, tukuy israelitasmantawan kay jinata parlarqanku: Paykunaqa Tata Diosmanta karupi kashanku. Astawampis noqaykuman kay jallp'a qosqa karqa, noqayku dueños kanaykupaj, nispa. 16Chayrayku paykunaman sutiypi niy: Noqa Tata Diosmin paykunata waj nacionesman, waj runaspa jallp'asninkuman apachispa, ch'eqeracherqani. Chaywampis pisi p'unchaykunallapaj mayqen jallp'amanchá rerqanku, chaypeqa Noqallataj paykunapaj yupaychana wasi jina karqani. 17Noqaj sutiypi nillaytaj: Kay jinata Tata Diosqa nin: Noqa Tata Diosmin chay jallp'asmanta, karu llajtasmanta ima paykunata tantaykamusaj, maykunamanchá paykunata ch'eqeracherqani, chaykunamanta. Paykunata tantaykamuspataj, israelitasman jallp'asninkuta kutichipusaj. 18Paykuna llajtankuman kutimpuspa, chinkachenqanku kay jallp'api millay ruwaykunata, lanti yupaychaykunata ima. 19Noqaqa paykunamanta chay rumi sonqo kayninkuta orqhosaj; mosoj espirituta, mosoj sonqotawan paykunaman qosaj. 20Chantá paykuna leyesniyman jina kawsanqanku, kamachisqasniyman jinataj purenqanku, junt'anqankutaj. Paykunaqa aylluy kanqanku, Noqataj paykunaj Diosninku kasaj. 21Chantapis pikunachus sajra imasta ruwaspallapuni kawsanqanku millay lantisninkuta yupaychaspa, chay ruwasqankumanta castigota umanku pataman urmachisaj. Noqa Tata Diosmin chaytaqa nini. 22Chantá chay querubinesqa phawarerqanku, ruedastaj paykunawan khuska pataman oqharikorqanku. Israelpa Diosnimpa jatun kaynimpa k'anchaynintaj paykunaj patankupi kasharqa. 23Chantá Diospa jatun kaynimpa k'anchaynenqa llajta chawpimanta oqharikuspa, karuman riporqa, inti llojsimuy cheqapi kaj loma patapitaj sayaykorqa. 24Chaymanta Diospa Espiritonqa oqhariwaspa, Babiloniaman kutirichiwarqa, maypichus Israelmanta preso apasqa kajkuna tiyakusharqayku, chayman. Chantá chay mosqoypi jina rikusqayqa chinkaporqa. 25Israel jallp'amanta presos apasqa karqanku, chaykunamantaj Tata Diospa tukuy rikuchiwasqanta willarqani.


text: 1Cha yaha̱ cha catyi ra Jesús tuhun ihya, nanyehe̱ ndaa ra ityi andɨvɨ ta catyí ra: ―Sutu Mañi yuhu, cha chaa̱ cuhva vityin. Sa̱cahnu chi yuhu cha cuví sehun, tacuhva sacahnu tucu yuhu chuun. 2Vatyi tyau̱n tyiño chii sɨquɨ tandɨhɨ ñáyɨvɨ, vatyi cuhve ñayɨvɨ̱ cha ma naa ca maa chi tandɨhɨ ñu chahu̱n chii. 3Ta ihya cuví cuhva coo ñu ñayɨvɨ̱ cha ma naa ca maa: Cha cohon nuu ñu chuun vatyi noo tuhun ri maun cuví Nyoo cha ndicha vaha, ta cohon nuu ñu chi yuhu ra Jesucristo ra cha tachu̱n chi. 4’Cha sacahni̱ chuun ihya sɨquɨ ñuhu ñayɨvɨ̱ ta cha sandɨhi̱ tyiño cha chahu̱n chii. 5Ta vityin, Sutu Mañi yuhu, cua ndichi nu nyaun, na̱cuhva cha cahnun cuví maun chii, tari cuhva cha chiyo chii nyata ni cumañi ca chino ñuhu ñayɨvɨ̱. 6’Tandɨhɨ ra cha chahu̱n chii ra cha natava̱ vahun mahñu ñu iyó sɨquɨ ñuhu ñayɨvɨ̱ ihya sacote̱ chi ra yóó ra cuví yoho. Chi maun cuví chi ra ta chahu̱n chi ra chii. Ta quichahá ra tuhun cahún. 7Vityin cachitó ra vatyi tandɨhɨ cha chahu̱n chii, nu nyaún quita̱. 8Vatyi catyi̱ chi ra tuhun cha catyu̱n chii, ta maa ra canatɨɨ̱n cuenda ra. Ta tuvi̱ iñi ra vatyi ndicha cha quite̱ nu nyaún, ta chinó iñi ra tyi maun tachi̱ chii. 9’Yuhu chiquén cha cuenda ra chuun. Ña chiquén cha cuenda ñáyɨvɨ ña ñohó nuu chuun, soco chiquén cha cuenda ra cha chahu̱n chii, vatyi chi maun cuví chi ra. 10Tandɨhɨ cha iyó chii, chi maun cuví. Ta tandɨhɨ cha chuun, chi mai cuví. Ta tandɨhɨ cuan sacahnú chii. 11’Yuhu ma ndoo que ñuhu ñayɨvɨ̱ ihya, soco maa ra cundoo ra ñuhu ñayɨvɨ̱ ihya. Ta yuhu cuhin tyi cunyai chuhun. Sutu Mañi yuhu, sa̱ha cumi chihin cha ndicha ñuhu chi ra cha chahu̱n chii, tacuhva na cu ɨɨn ri ra chihin ra tahan ra, tari yoho chihin yuhu, ɨɨn ri cuví yo. 12Quɨvɨ chinyai ñuhu ñayɨvɨ̱ ihya chihin ra, saha̱ cumi chi ra cha chahu̱n chii chihin cha ndicha ñuhun. Ta sahi̱ cuenda chi ra. Ta ni noo ra ña cuanaa̱ soco noo tuhun ri ra cha cha nyaá maa cunaa, ican ra cuan cunaa, tacuhva chino cava tari cuhva catyí nu tutu maun. 13’Vityin cha vachi nu nyaún, soco cha nɨ ri ca cha nyaí sɨquɨ ñuhu ñayɨvɨ̱ ihya, catyí tuhun ihya tacuhva na cusɨɨ cuñi ra tari mai. 14Yuhu catyi̱ chi ra tuhun cahún, soco ñáyɨvɨ cuenda ñuhu ñayɨvɨ̱ tasɨ cuñí nyehe ñu chi ra nyicón chi yo, cha cuenda vatyi ñima ra cuenda ñuhu ñayɨvɨ̱ cuví ra, tari yuhu, ñima ra cuenda ñuhu ñayɨvɨ̱ cuví. 15Ña chiquén chuun cha tavon chi ra nyicón chi yo nu ñuhu ñayɨvɨ̱ ihya, soco sa̱ha cumun chi ra coto ñáá cha saha ra ña vaha chi ra. 16Tari yuhu ñima ra cuenda ñuhu ñayɨvɨ̱ cuví, tyicuan caa tucu ra ihya, ñima ra cuenda ñuhu ñayɨvɨ̱ cuví ra. 17Cu̱hva cha ndicha chi ra nasacuvi ra maa maa ri cuhva cuñí maun. Tuhun cahún, ican cuví cha ndicha. 18Tari tachu̱n chi yuhu nu nyicú ñu iyó sɨquɨ ñuhu ñayɨvɨ̱, tyicuan caa tachi̱ tucu yuhu chi maa ra nyicón chi yo nu nyicú ñu iyó sɨquɨ ñuhu ñayɨvɨ̱. 19Ta cha cuenda cha vaha chi ra, sacuví yuhu maa maa ri cuhva cuñí maun, tacuhva vatyi chihin cha ndicha, cuví sacuvi tucu maa ra maa maa ri cuhva cuñí maun. 20’Soco ñima cha cuenda ri ra ihya chiquén chuun, soco chicán tiqui cha cuenda ñáyɨvɨ cha cuchino iñi chii chihin tuhun cahán ra ihya nu cuahan ca chi. 21Chiquén chuun na tandɨhɨ ñu ta ɨɨn ri na cuvi ñu chihin tahan ñu. Ta noo ri na cuvi ñu chihin yo, Sutu Mañi yuhu. Tari yoho nyaún chihin ta yuhu nyaí chuhun, na cu ɨɨn ri cuví ñu chihin yo, tacuhva vatyi tandɨhɨ ñáyɨvɨ iyó sɨquɨ ñuhu ñayɨvɨ̱ chino iñi ñu tyi maun tachi̱ chii. 22Yuhu chahi̱ cha ndicha ñuhu chi ñu nyicón chi yo, suri cha ndicha ñuhu cha chahu̱n chii. Vatyi chihin cuan na ɨɨn ri cuví ñu tari yoho chihin yuhu noo ri cuví yo. 23Yuhu nyaí chihin ñu ta yoho nyaún chihin, tacuhva na cuvi yo noo ri chihin ñu. Tyicuan caa ta coto tandɨhɨ ñáyɨvɨ iyó sɨquɨ ñuhu ñayɨvɨ̱ tyi maun tachi̱ chii, ta cuñí xaun chi ñu nyicón chi yo tari cuñún chi yuhu. 24’Sutu Mañi yuhu, maun chahu̱n chi ñu chii. Ta cuñí cha cunyaa ñu chihin nu cuacunyai, tacuhva nanyehe ñu cha ndicha ñuhu cha chahu̱n chii vatyi cuñún chii nyata ni cumañi ca chino ñuhu ñayɨvɨ̱. 25Sutu Mañi yuhu, ra vaha cuvún, ta ñu cuenda ñuhu ñayɨvɨ̱ ña ñohó nuu ñu chuun, soco yuhu ñohó nui chuun. Ta ra nyicón chi yo ihya chitó ra tyi maun tachi̱ chii. 26Cha catyi̱ chi ra yóó ra cuvún, ta cucatyi tiqui inga chaha, tacuhva vatyi tari cuhva cuñún chii, tyicuan caa cuhva cuacuñi tucu maa ra chi ra tahan ra. Ta yuhu cunyai añima ra.


text: 1Chaymanta Pabluwan Bernabeka Ikonio llaktapi chayashpankuna judiyukunapa tantanakunankuna wasipi yaykurkansapa. Chaypi Tata Diospa rimananta allimata yachachikuptinkuna aypa judiyukuna aypa mana judiyukunapish kreyikurkansapa. 2Chaymanta suk judiyukuna mana kreyikushpankuna chay mana judiyukunata llullachishpa willarkansapa Pabluwan Bernabe mana allita yachachikunankunata. 3Chayrayku Bernabewan Pabluka unay tiemputa chay llaktapi kiparirkansapa ama ashwanta llullachinankunapa. Jesukristupi sinchikushpankuna yachachikurkansapa Tata Dios kuyanankunata. Chashna mana manchakushpa yachachikuptinkuna Tata Dioska yanaparkansapa almirana milagrukunata ruranankunapa. 4Ikoniopi kawsak runakunamanta sukkuna rimarkansapa Bernabewan Pablupa yachachikunan alli kananta. Sukkuna chay judiyukunata katirkansapa. 5Chaypina chay mana kreyikuk judiyukunapish chay mana judiyukunawan awtoridarkunaman rirkansapa paktanakunankunapa. Rimarkansapa Bernabewan Pabluta makashpa ruminchanankunapa. 6Chayta yachashpa Bernabewan Pabluka nitikurkansapa Likonia partipi Listra llaktaman Derbe llaktaman. 7Tukuy chay llaktakunapi allita yachachikurkansapa Jesukristu salvakuk kananta. 8Listra llaktapi Bernabewan Pablu chayashpankuna suk runata tarirkansapa. Payka nasishkanmantapacha wakllidu chakiyuk kashpa mana puriyta atipakchu. 9Chay runa tiyaridu uyarirkan Pablu yachachikuptin. Chaypina Pabluka chay runata chapashpa yacharkan Jesukristuta tukuy shunku kreyinanta. Chayrayku yacharkan Tata Dios alliyachinanta. 10Chashna yachashpa Pabluka chay runataka sinchita willarkan: —¡Atarishpa kuskata shayariy! Chashna Pablu willaptin chay runaka tiyaridunmanta brinkashpa shayarirkan. Chaypina kallarirkan kuskata puriyta. 11Chay runata alliyachishkanta kawashpankuna chay runakuna kikin Likonia rimanankunapi sinchita willarkansapa: —¡Sielumanta dioskuna urayamushkasapa runashina tukushpankuna! 12Chaypina Bernabetaka diosninkuna Seyuspa shutinpi shutiyachirkansapa. Chaymanta Pablutaka diosninkuna Hermespa shutinpi shutiyachirkansapa ashwan alli yachachikuk kashkanrayku. 13Chay llaktapa yaykunanpi chay diosninkuna Seyus kuyanankuna wasi tiyarkan. Chaypina Seyuspa saserdoten torokunata pusharkan. Sartadu sisakunata apamurkan. Chay runakunawan chay torokunata munarkansapa wañuchiyta Pabluwan Bernabeta diostashina kuyanankunapa. 14Chashna kuyanayaptinkuna Bernabewan Pabluka sukaman turbakushpankuna llachapankunata llikirkansapa ama diostashina kuyanankunapa. Chaypina chay runakunapa chawpinkunapi yaykushpa sinchita willarkansapa: 15—Kankuna ¿imapatí diostashina kuyawanayankichi? Ñukaykunapish kankunashina runakunallami kanisapa. Shamushkanisapa yachachiknikichi chay mana kawsak diosnikichita sakishpa kawsak Tata Diosta kreyinaykichipa. Payllami tukuy allpata sieluta manllayba kochata tukuy laya chaykunapi tiyakta rurashka. 16Unay tiemputa Tata Dioska almitirkansapa tukuy runakuna kikinkunapa munananllata rurashpa kawsanankunapa. 17Chashna almitishpapish paylla tamyachishpa tukuy laya tarpudukunata pukuchin kushikushpa mikunaykichipa. Tata Dios rikchak laya allikunata kushushpaykichi entiendichishunkichi pay alli yachak kananta. 18Chashna Pablu willaptinkunapish chay runakunaka munarkansapalla torokunata wañuchishpa paykunata kuyaysapata. 19Chashna ora Antiokiyamanta Ikoniomanta Pabluta chiknik judiyukuna chayarkansapa. Paykunaka chay runakunapa yuyayninkunata wakllichirkansapa kuyanayashkankunamanta chikninankunapa. Chashna chiknishpa Pabluta rumincharkansapa. Chaypina wañudu nishpana chay llakta washanman aysarkansapa. 20Chaymanta Jesukristuta kreyikmasinkuna Pablupa ladunpi tantanakurkansapa. Chaypina payka atarishpa kashkan chay llaktapi yaykurkan. Kayantinna Bernabewan tantalla Derbe llaktaman rirkansapa. 21Chaymanta Derbepi allita yachachikuptinkuna aypa runakuna Jesukristuta kreyirkansapa. Chay llaktapi yachachikushkanwasha kashkan Listraman Ikonioman Antiokiyaman kutirkansapa kreyikukmasinkunata chapak. 22Tukuy paykunata kashkan allita animuchirkansapa. Yachachirkansapa mana shaykushpa Jesukristullata kreyinankunapa. Willarkansapa: —Rikchak layata sufrishpanchikuna Tata Diospa mandunpi yaykunchisapa. 23Chaymanta tukuy chay llaktakunapi Bernabewan Pabluka chay kreyikkunamanta akllarkansapa alli rurak runakunata yachachikuk ansianunkuna kanankunapa. Suk diyakuna mana nimata mikushpa Tata Diosta orashpa chay kreyikuk ansianukunata Jesukristupa makinpi churarkansapa. 24Chaymanta Pisidia partita pasashpa Panfilia partipi chayarkansapa. 25Perge llaktapi Tata Diospa rimananta allita yachachikurkansapa. Chaymanta Atalia llaktaman rirkansapa. 26Chay llaktakunapi yachachikushkankunawasha suk barkupi Antiokiyaman kutirkansapa. Chay llaktamanta ñawpa tiempu Jesukristuta kreyik runakuna paykunata kacharkansapa Tata Dios yanapaptinkuna allita yachachikunankunapa. 27Chay llaktapi chayashpankuna Bernabewan Pabluka Jesukristuta kreyikkunata tantanachirkansapa. Chaypina parlachirkansapa Tata Dios tukuy layapi yanapashkankunata. Parlachirkansapa Tata Dios yanapaptinkuna mana judiyukunatapish yachachishkankunata. Willarkansapa paykunapish Jesukristuta kreyishkankunata. 28Chaymanta unay tiemputa Pabluwan Bernabeka chaypi Jesukristuta kreyikmasinkunawan kiparirkansapa.